text:
ABOOLUGANDA beekobaanye ne sentebe w’ekyalo Dick Kateregga ne batemaatema ebirime by’omusika wa famire okuli emwaanyi ne kalitunsi nga bino bibadde ku ttaka eriweza yiika bbiri.
Bino bibadde ku kyalo Kiryankuyege mu muluka gw’e
Kabalungi mu disitulikiti ey’e Lwengo.
Umar Kiweewa omusika wa famire ategeezezza nga bwe yasikira
kitaawe lubuulwa Bbiru mu ,mwaka gwa 1997 wano ab’ekika ne babagabanyiza ebintu era ekibanja okuli ennyumba ne babimukwasa wabula kimukubye wala ng’abamugabanyiza ebintu bino ate be bakomyewo ne babisanyaawo.
Kino akitadde ku buggya bw'abenganda abalabye nga agenda ku
bayitako mu by’enfuna kwe kusalawo bamukomye kuba baali basuubira nti ebintu ebimukwasiddwa agenda ku bitunda butunzi.
Kiweewa agambye nti emwaanyi ne kalittunsi bye basaanyizaawo
bibalibwa mu bukadde 45 nga mu kiseera kino tamanyi wagenda kuggya nsimbi ezokulabiriramu bagandabe abakyasoma.
Anokodeyo mukulu we Molly Nassiwa ne Dagarous Lubuulwa abaleese ekibinja ky’abantu nga kwekuli ne sentebe w’ekyalo kino ne basanyaawo ebirime bye byonna byabadde ataddemu ensimbi ssaako n’amanyi.
Kigambibwa nti mu kiseera we basanyizaawo ebintu bino Kiweewa
abadde taliiwo ng’agenze mu kabuga k’embiriizi wabula n'afuna essimu okuva ew'omuzira kisa n'amubagulizaako nti baganda be basanyizzaawo ennimiri ye.
Yafunye akaseera akazibu okutwala omusango mu kakiiko k’ekyalo kuba ne sentebe yennyini yabadde yennyigidde mu kikolwa ky’okutema ebirime nga yewaana nga bwafunye olukusa okuva ewa RDC Harriet Nakamya nti yabalagidde babisanyeewo.


c: text/html

text:
Bismillah Al-Rehman Al-Raheem
LUGANDA
AL FATWA INTERNATIONAL N° 2
FOUNDER &CHIEF EDITOR : SYED ADUL HAFEEZ SHAH
EDITOR: SYED RASHID ALI
RAB US SANI 1415 H/SEPT 1994
WEGENDEREZE OBULABE OBUVA MU KIBIINA EK’YABA AHAMADIYYA
NGA BWOLEKEZEBBWA ERI OBUSIRAAMU.
Mwatu Omusomi waffe,
Kuno kwekuvvunula okusoose
Okwo’olupapula ALFATWA nga kujjibwa mu lulimi olu urdu
Munsangi zino, aba Ahamadiyya bafuuse namujjinga mu Busiraamu, nga beefula okubeera abalwanilizi ab’obusiraamu, bafuuse ekyokoola mu ku kyaamya n’okubuzabuza abasiraamu nga babolekeza omuliro Jahanam. Mirza Gulam Ahmad n’abagoberezibe kyamala dda okulangirirwa mulwaatu munsi yonna nga bwe BAAVA MUBUSIRAAMU (MURTAD), ABAKAFIRI ERA ABATAKYAALI MUBUSIRAAMU, kino kyakolebwa abamanyi ab’obusiraamu awamu n’amawanga ag’obusiraamu.
Abasiraamu ababbinkira mu byensi n’abo abatali basiraamu balina endowooza egamba nti okulwanyisa enjigiriza ey’aba abahamadiyya kuva kunjawukana mu ntegeera, n’entaputa. Bambi nebatamanya nti Abahamadiya bakozesebwa abalabe b’obusiraamu era n’akatundu akaleeta enjawukana muntamputa, keeko kenyini akabinja kano ak’abahamadiya n’abo abalwanyisa obusiraamu kebakozesa okutukiriza ebigendererwa byaabwe mu by’obufuzi n’eby enfuna munsi s’obusiraamu. Obulabe obupya eri obusiraamu kati buli mungeri y’abakulembeze ab’Abaqadian abo aba Ahmadiyya gye benyigidde mu by’obufuzi, eby’ensi yonna, n’engeri gyebayambamu mu nkukutu abalabe ab’obusiraamu munda munsi ez’obusiraamu. Omulimu ogw’obukkessi agukola ayinza okugaggawala amangu naye gubeera mwangu ate nga si gwa bulabe eri agukola singa yewogoma mu bitiibwa ebyeddiini nga n’abakulembeze nabo ba nda ya nakalama abomukifo ekyo kyenyine.
Ekigendereddwa mu kufulumya alupapula luno, kwekumanyisa (oba okutegeeza) abasomi baffe, amazima amekusifu, agakwaata ku Mirza Ghulam Ahmad ow’eQadiani, eyatandikawo ekibiina (eddiini) ey’Abahamadiyya ku Busiraamu, eyeyitanga omununuzi ow’obusiraamu ayasubizibwa era Mahdi n’akwongera okwanjala kazambi awembereddwa ekifananyi eky’obwanaddiini asangibwa mu kibiina kino ekyekweese mbu kikolelera obusiraamu.
Mirza Ghulam Ahmad ow’eQadian yettanirango nnyo okulanga mu mpapula z’amawulire. Yakozesanga omukisa guno okusasaanya endowoza ze, okulanga ebitabo bye, n’okusasanya okulagula kwe era n’okuvuma awamu n’okutiisatiisa abo bonna abanagezangako okumuwakanya n’okuvuma abamuwakanyanga okutuusa ne kooti yamateeka lweyamusitukiramu !
ENDAGANO EY’OKUMUKAKKANYA
Nze Mirza Ghulam Ahmad Qadiani ndayira mu linya ila Katonda nti OKUVA N’OLWALEERO.
. Ngenda okwewala okusasaanya ; okulagula kwona nga kuwa amakulu agalaga nti omuntu yenna (a’be Musiraamu, oba mu Hindu oba mu Kristayo anatyooboolwa oba anafuna ekibonerezo okuva mu Ggulu.
. Era ngenda kwongera okwewala okusaba Katonda okwengeri eno nga kwa kukakkanya omuntu yenna oba okulaga akabonero konna akategeeza nti omuntu afunye ekibonerezo okuva eri Katonda ; oba okwolesa ani omutuufu oba omukyaamu nga waliwo okukubaganya ebilowoozo ku bye ddiini.
. Nate era ngenda okwewala okusasanya ekintu kyonna nga kyefananyiriza ku kubikkulirwa nga bekigendelerwa kwekulaga ani anakakkanyizibwa oba okutusibwaako ekibonerezo okuwa ewa Katonda.
. Mubuyinza bwange bwonna ngenda okulagira abo bonna era ngenda okusaba abo bonna benkulembera, okugoberera ekubo ly’elimu n’ange lye neyamye okukwaata nga bwe lyogeddwako waggulu.
Nze asizaako omukono : Mirza Ghulam Ahmad
Abadewo ng’omujulizi : Khawaja Kamaluddin BA Lib.
Omulamuzi asizako omukono : J. M. Dowie
Omulamuzi owa Distriet ey’eGurdspu
(District Magistrate, Gurdaspur).
Enaku z’amwezi 24th Fevruary, 1899 (Binno biri mukitabo ekiyitibwa Roohani Khazain Omuzingo 15 olupapula 430 – 50).
PS : Mirza n’abagoberezibe baze badingana mukumenya endagaano eno emirundi mingi wano jjo ly’abalamu ma mwaka 1989 Mirza Tahir (ono nga ye mukulembeze owa aba Ahamdiyya aliko kati) yasoomooza abasiraamu munsi yonna bakungaane bakolimiragane ng’abayita abalimba, abatakkiriza (abakafiri) n’ebirala. Era n’asaba bakolimirwe bwatyo n’ayolesa nga bo benyini bwe batassa kittibwa mu oyo ayeyita Nabbi.
Kale yali Nabbi ki oyo eyeyama mungeri eteeka emirimu gye mu katyaabaga!!
Era yali Nabbi ki oyo eyeyama mungeri eteeka emirimu gye mu katyaabaga !!
Era yali Musiraamu ki oyo (nga mwotwalidde n’ekitiibwa kye), atawa kitiibwa oba okussa ekitiibwa mu ndagano ze !!
OKUMAMULA OKWEDDIINI
Fatawa Alamgiri :
“Singa omuntu yenna takkiriza nti Hazrat Muhamad (S.A.A.W) ye Nabbi ow’enkomelero oba n’ayogera nti “nze ndi nabbi” nga ky’ategeeza nti asobola okufuna n’okutuusa obubaka, oyo naye abeera afuuse omukafiri.
(Fatwa Hindiah Omuzingo 3 olupapula 263)
Qazi Ayadhin AqShifa :
“Mungeri yeemu oyo yenna agamba nti omuntu omulala asobola okubeera nabbi oluvanyuma lwa nabbi Muhamadi (S.A.A.W). Oba neyelangirilako obwa Nabbi ye kenyini oba ng’alowooza nti okufuna obwa Nabbi kisoboka nga wetukuza mu mutima... mungeri yeemu n’oyo yenna agamba nti afuna okubikkulirwa ne bwa’abeera teyerangirirako bwa nabbi bulambalamba... ABO BONNA BABEERA BA KAFIRI kubanga bawakanya Nabbi Mahmmadi (S.A.A.W) olwensonga nti YYE (Muhammadi (S.A.A.W) yatubulira dda nti YYE yewenkomerelo mu ba Nabbi bonna era nti YYE yeyasindikibwa eri abantu bonna. Ummah yonna kino ekyegattirako okusinzira ku Qur’an Entukuvu, sunnah (enjigiriza ya Nabbi) era ne Ajma’a (okwegatta kw’abasiraamu) . Obu KAFIRI ob’abantu bwebutyo bwa kipempe (bwa namadala).
“N’oyo awakanya okusalawo kw’abasiraamu bonna (Ajma’a) eri abo abeyita ba Nabbi nti bakafiri, naye mukafiri”.
Ahmed Raza Khan:
. Aba Qadiyani si Busiraamu era Bananfusi. Ab’ava mu Busiraamu (Murtadi). N’omunanfuusi ye muntu newankubadde nga yayatula kalima, nga yeyita n’omusiraamu, y’abeera ng’avoola ekitiibwa kya Allah ne Nabbi (S.A.A.W) era awamu ne ba Nabbi abalala oba ng’awakanya akatundu konna mu njigiriza y’obusiraamu.
. Imam omu Qadiani bwa kukulembera mu swalah, eyo ebeera nfu.
. Tokkirizibwa okuwa omu Qadiani Zakat.
Aba Qadiani ba kafir, n’eyama gye basaze eri Haram.
. Singa Abasiraamu basalawo okuriza okutabagana n’aba Qadiani kyokka omuntu n’akitwala ng’ababa banyigirizibwa era nga n’ekikolwa ekyokuzira nga nakyo kikolwa kya kunyigiriza, oyo naye aba avudde mu Busiraamu.
. (Ekitabo : Ahkam-e-shariat omuzingo 1 empapula 112, 128, 139, 177).
OKUSALAWO
OKW’OLUKIIKO OLW’EGWANGA LYA PAKISTANI :
Nga enaku z’omwezi 7th September 1974, Govumenti eya Pakistani yafuuka ensaale mu mawanga ag’obusiraamu,kyatwala emyezi 6 nga palamenti eteesa era n’okuwa abakulembeze, aba Qadiyani eddembe elijjuvu oly’okwelwanako, oluvanyuma olukiiko olwa Palimenti olumanyiddwa nga National Assembly of the Islamic Republic of Pakistani lwa’ salawo nti aba Qadiyani oba aba Ahmadiyya oba aba Lahoris SIBASIRAAMU mu Pakistani era ne ssemateeka (Constitution) ow’egwanga Pakistani n’ekyusibwamu nga egamba bweti.
“Omuntu yenna bw’abeera nga takkiriza nti Nabbi Muhammad (S.A.A.W) y’owenkomelero mu ba Nabbi bonna atabusibwabusibwa oba, ng’omuntu oyo eyiyeta Nabbi, oba amakulu gonna agali mu kigambo ekyo, oba entitotola kebele etya ng’egobererwa oluvanyuma olwa Nabbi Muhammad (S.A.A.W) oba okutongoza oyo yenna eyeyita Nabbi, tabeera Musiraamu olwekigendelerwa kya ssemateeka.
(Constitution or Law)
OKUSALAWO OKWA RABITA ALAM-E-ISLAM :
Mu mwaka 1974 abamanyi (abayivu) mu busiraamu nga baava mu mawanga ag’obusiraamu 144 basisinkana ne batuula mu kibuga Makkah ne basalawo awataali kye kubiila nti Aba Qadiyani oba aba Ahamadiyya ba KAFIR, nebaba nga bagobeddwa mu luganda olw’obusiraamu.
(Resolution of Rabita Alam Al-Islami 1394H)
w omukwano omusoni,
Nga tukozesa ensalawo ezo waggulu, ate katutunulireko Okulanga (okulagula) okwe’emirundi esatu okwali okwobulimba Mirza Ghulam kweyakola okwasinga okwtikiliza.
BIKRA WA THAYEB
Kiri kigendelerwa kya Katonda nti alileeta abakyala babiri banfumbirwe. Omu alibera mbelera ate omulala Namwandu. N’olwekyo okwolesebwa kuno okukwatagana ne BIKRA (EMBELERA) kumaze okutukirizibwa era olw’okusasira okwa Katonda kati nina abaana abalenzi bana okuva mu mukyaala ono. Nkyalindilira okutukirizibwa okw’okwolesebwa okukwatagana ne NAMWANDU.
(Byawandikiibwa mu Roohami Khazain omuzingo 15 olupapula 201). OKUFUMBIRIGANWA NE MOHAMADI BEGUM
Oluberyeberye Mirza sb yayagala awase omukyala ng’asinzila « ku kubikkulirwa » mbu okwomuggulu » naye omuwala ne kitaawe nebagaana ne bamufumbiza omusajja omulala, olwo nno Mirza sb nafuna ate « okubikkulirwa okulala mbu okuva muggulu » era nga kuluno omukyala ateekwa buteekwa kumufumbirwa, mu buntu bulamu oba mubukuusa.
KYEYAVA AGAMBA BW’ATI :
Tekiri ekiragiro kimu wabula biri ebiragiro mukaaga ebisangibwa mu kulagula kwange :
. Ndibeera mulamu okutuusa ekissera wendimuwasiza.
. Taata w’omuwala atekwabuteekwa okubeera omulamu okutuusa nga ekiseera eky’okuwasa muwalawe kituuse.
. Oluvanyuma olw’okumufumbiza wayitewo emyaka 3 Taata womuwala afe.
. Bba w’omuwala afe mu banga lya myaka ebiri n’ekitundu.
. Okutuusa nga maze okumuwasa; omuwula oyo ateekwa okubeera nga mulamu (tanafa) n’ekisembayo.
. Oluvanyuma olw’okufuuka namwandu, nebwewanabeerawo okuziyizibwa ateekwa okunfumbirwa.
(Ekitabo Roohani Khazain omuzinfo 5 olupapula 325).
NZE NGENDA OKUFIIRA MU MAKKAH oba MADINA
(Ekitabo Al-Bushra omuzingo 2 olupapula 105)
Mu mazima eriyo Qadiyani oba omu Ahamdiyya yenna ayinza okutubulira ani eyali NAMWANDU oyo Mirza Ghulam gwe yawasa ? Mumazima Mohammadi Begum yafumbirwako ku Mirza nga Mirza tannaba okufa ? Ekyewunyisa omwami n’omukyaala bonna webali balamu emyaka 35 bukya Mirza afa !
Ensi yonna ekimanyi nti Mirza Ghulam yafira mu Toilet obulwadde obwa kolera (Cholera) mu kibuga LAHORE ekiri mailo 5,000 (8,000 km) okuva mu Bifo (Makah, Madina) weyalagula nti walifira !
EBY’OKULABIRAKO EBY’OBUKAFIRI EBYA MIRZA QADIAN
. Ebigambo bya Katonda byanzijira bingi nnyo era singa bikunganyizibwa bitungibaamu ebitabo 20. (Roohani (Khazain omuzingo 22 olupapula 407).
. Owange gwe Mirza naawe wava munze ng’omwana wange. (Ekitabo Tazkirah olupapula 142).
. Omusingi ogw’ebigambo byange si Hadith (ne Nabbi S.A.A.W) wabula Qur’an n’okubikkulirwa ebikka gyendi, kituufu, mu kuggumiza, tuzileeta Hadiths ezo eziriziganya ne Qur’aan entukuvu era ezitakontana na kubikkulirwa. WABULA HADITHS ENDALA TUZIKASUUKA ERI NG’EBISANIIKO
(Ekitabo Roohani Khazain omuzingo 19 olupapula 140).
. Nabbi (S.A.A.W) teyategeera bulungi amakulu ag’essuula Za-zalzalah ‘Surat 99).
(Ekitabo Roohani Khazain omuzingo 3 olupapupa 166).
. Amakulu aga Qur’aan amatuufu gayolesebwa nze (Ekitabo Roohani Khazain Omuzingo 17 olupapula 454).
KATI KIRI ERI OMUSOMI OKWESALIRAWO KW’EBYO EBIKWATA KU KIFO EKYA MIRZA GHULAM AHMAD MU BUSIRAAMU. WANO WENSABIRA ABA QADIYANI OBA ABA AHMADIYYA BONNA AKUFUMINTIRIZZA KU BWINNO ONNO YENNA GWE TULEESE. OBUKKIRIZA BWAFFE KY’EKISINGA OKUBEERA EKY’OMUWENDO MU BULAMU BWAFFE, TOKKIRIZA KUBULEKA BUZIKILIRE. TUSABA ALLAH ASSE OBULUNGAMU (HIDAYAH) ERI ABO BONNA AB’A AHAMADIYYA OBA ABA QADIYYANI BAYINGIRE MU BUSIRAAMU – AMMINA
Tujja kwenyongera okugenda mu maaso n’okwanika oba okwanjala ebikolwa ebikyafu era ebivundu ebya Ahmadiyya byebolekezza eri obusiraamu.
KIINO KIBIINA KYA BUSIRAAMU oba kuno KWETUKUZA OKWOBUKUUSA ?
Eby’okusoma Eby’obwerere, tuwandiikire oba kuba essimu :”
ANTI AHMADIYYA MOVEMENT IN ISLAM
Dr Syed Rashid Ali
P.O. Box 11560,
Dibba Al-Fujairah,
U.A. EMIRATES,
FAX : 97 192 442846
WETEGERE : Roohani Khazain ly’ekungaaniro ely’ebitabo ebyawandiibwa Mirza Ghulam Ahmad Kadiani.

robotstxt: allowed

filter: keep


text:
Bya Gladys Kalibbala
Prossy Kevina Nalubowa yali musomesa ku kyalo Mwezi mu Ggombolola y’e Bukomero mu disitulikiti y’e Kiboga mu 1991. Omwaka ogwo ab’ekitongole kya World Vision baakyala mu kitundu kyabwe nga baagala okukebeza abatuuze akawuka ka siriimu n’okubabuulira engeri gye bukwatamu.
“Saalina nsonga eyinza kundowoozesa nti nalina akawuka ka siriimu era nze nakulira okukunga abantu twekebeze. Nagwawo ekigwo okumpa ebivudde mu musaayi nga biraga nti nnina akawuka ka siriimu. Nakaaba amaziga katono ganzigwe mu kiwanga naye nabudaabudibwa ne nkimanya nti eno si y’enkomerero.
Nze eyali aligita, mu nnaku bbiri zokka nga bambuulidde omusujja, okusesema n’okuddukana byonna byannumba era mu bbanga ttono nasala kkiro okuva ku 75 ne ntuuka ku kkiro 40.
Mu 1998 nakubwa kisipi ne mbeera ku kitanda mu Bukomero Health Centre naye nga bangi bajja okwerolera ku kisipi gwe baali batalabangako. Oluvannyuma lw’omwezi ku kitanda bannyinaze babiri bajja ne bategeeza omusawo nti bansiibule ngende nfiire awaka kuba baali tebakyalaba mugaso gwa kubeera mu ddwaaliro.
We twogerera naakamala emyaka 28 n’akawuka ka siriimu naye bw’ondaba kizibu okukkiriza.
Nzirukira e Mulago
Ekya bannyinaze okwagala okunteeka ku biggya nnindirire okufa kyankaabya amaziga era nasalawo kwerwanako nzekka wadde nali kusobola kutuula wadde okuyimirira. Naweebwa amagezi ng’eddwaaliro ly’e Mulago bwe lyali liyambako ku bafunye akawuka kano bwe ntyo ne nsalawo okugendayo. Ambyulensi yali eyagala amafuta ga 30,000/- okuntuusaayo era nazisasula ne bantwala e Mulago kyokka nga sikyategeera.
Nabeera ku ndiri okumalira emyezi etaano ne nzira engulu era ekiseera ekyo kyonna abajjanjabi b’abalwadde abalala nga be bannyamba kuba tewaali weewaffe yamanya gye nagenda.
Nanyiigira buli muntu omuli n’abaana bange bonna ne mbeesonyiwa ne nsigala ku Katonda wange gwe nasabanga buli lukedde antaase nzire engulu.
Ebyasinga okunkyayisa abantu be bazadde abaateesa nkomye okusomesa abaana baabwe kuba baalowooza nti nyinza okubasiiga siriimu.
Ekyewuunyisa nti, ne Klezia gye nali omuweereza nabo bansaba mbiwummule nga batya okubasiiga obulwadde ssinga mbakwatako. Nga ndi e Mulago, mu September 1998, natuukirira kansala wa TASO Elly Sendi ne mmusaba mbeegatteko nfuuke mmemba era lino lye lyali ekkubo ery’okumpaangaaza n’okutuusa leero.
Mulago yali yansiibula nzire eka naye nga siri mwetegefu kudda Bukomero era nasigala mu ddwaaliro muno okutuusa TASO lwe yanonda.
Emirimu gya TASO
Bangi ku bagenda mu TASO - Mulago bammanyi nga Ssenga Nalubowa eyatandikira mu kibiina kya Drama ne babuulira enjiri y’okwekebeza n’okumira eddagala okwetooloola eggwanga.
Mu 2000, Peter Sebbanja yansaba nkole obwannakyewa mu TASO Day Care Centre gye nasanga Resty Nakitende eyannyamba era ne tufuuka baamukwano. Wano wonna nga sirina waakusula era mukwano gwange omugenzi Nakitende ye yantwala mu muzigo gwe ne tubeera omwo n’omwana wa Nakitende naye eyali omulwadde.
Olumu Sebbanja yannonda okubeera omu ku bagenda okutendekebwa mu kulabirira abalina akawuka ka siriimu wabula kata binneme anti nga sirina na lugoye lwa kwambala ng’ate omusomo gwa myezi esatu. Ebbanga lye namala e Mulago, nalina ka gomesi kamu ne ka lesu era nayozanga kiro ne nneesiba lesu okutuusa ku makya.
Nneeyubula: Nasalawo nnoonye ku mwannyinaze eyali asula e Nsambya era olwatuukayo namutegeeza ensonga lwaki nneetaaga engoye nga bbiri mu bwangu kuba twali twetaagibwa mu musomo mu nnaku ssatu zokka mu maaso.
Abasuubuzi tebatera kuba bangu ku ssente, naye nalowooza nti ensonga yange anaagitegeera. Yakantemerawo nti, teyalina ssente era n’ampa 3,000/- nzireyo ewange.
Mukama yankwatirako kubanga ne mukyala waffe naye yampa 3,000/- era nayitira mu Owino ne ngula ebiteeteeyi bibiri ku 1,500/- buli kimu. Bye nasanga e Garuga nakati nkyabinyumya nga bya kyewuunyo kuba gwe mulundi gwange ogwasooka okusula mu bisenge omuli ekinaabiro, kaabuyonjo, emmeeza kw’otuula ate ne w’oteeka engoye wadde saalina ze nteekawo.
Twalya buli kintu ky’omanyi eky’ebbeeyi, wabula nawunga omwezi ogusooka nga guweddeko bwe bampa 210,000/- nti zaali za kasiimo yange. Wamma emyezi esatu okuggwaako nali mugagga muvundu. Nagenda okuva mu kutendekebwa e Garuga nga nkuguse mu kubudaabuda abalwadde, okubasiimuula n’ebirala bingi. Nange eyagenda ng’oludda olumu omukono n’okugulu byasannyalala nkulula bikulule, ng’enda okuvaayo nga mponye olw’okusiimuulwa kwe nafuna.
Emirimu mu TASO - Mulago
Nga nzizeeyo okukakkalabya emirimu gya TASO era nga bwe ng’enda mu maaso n’okuwa obujulizi ku mbeera yange mu kibiina kyaffe ekya katemba, waliwo Omuzungu gwe nzijukirako erya Bono eyanyolwa ennyo olw’embeera yange. Yambuuza oba kisoboka angulire ekibanja anzimbiremu ennyumba nneme kuddayo mu b’eng’anda zange abampisa obubi.
Eky’okuddamu katono kimbule kubanga amazima nali nange nneetaaga okufuna amaka naye ate twali mu mbeera mbi mu bulwadde ekiseera ekyo nga twetaaga ddagala era namusaba atugulire eddagala nga bammemba b’ekibiina ffenna awamu nga twali 25 era yakikola ate ng’ekiseera ekyo lyali lya ssente nnyingi nga TASO teririna. Ekinnuma kwe kubeera nti, Omuzungu bwe yatugulira eddagala mukwano gwange Nakitende yazuulibwa ng’embeera y’omubiri gwe yali nnafu nga talisobola era waayitawo akaseera katono n’anfaako n’omwana we.
Mu 2002, nafuukira ddala omutendesi w’abalala mu TASO e Mulago nga mbasomesa Aromatherapy, Reflexology ne Body massage okutuusa mu 2014 ekitongole bwe kyantegeeza nti tekikyalina ssente ne ndekeraawo okukola. Wabula nasigala nze Ssentebe w’akakiiko k’abalwadde mu TASO Mulago ng’era nkola nga Community Health Worker ate nga VHT (abasawo b’oku kyalo) e Katooke mu Nansana Municipality, era nkola n’aba Living Goods - Bwaise.
Okukyalira ab'awaka
E Bukomero naddayo nga wayise emyaka etaano mu 2003 era nagendera mu kibiina kya katemba ekya TASO ne tuwerekera aba World Vision nga tugenze okusomesa ku bulwadde bwa siriimu ku kyalo gye nzaalibwa.
Wabula, wadde abaalinga mikwano gyange mu buto tebantegeera nga tubayimbira ennyimba ezibalabula ku siriimu okutuusa eyali abakulira lwe yategeeza ab’ekyalo nti, bazze n’omwana enzaalwa ey’oku kyalo ekyo.
Bwe neesowolayo okuva ku kibinja nakulabira amaziga g’abaali mikwano gyange abaali bamanyi nti nafa dda anti n’olumbe lwange baaluliko ne bagabulwa ebiyingula by’ennyama. Saasobola kutuuka mu maka ga bakadde bange Kalooli Ssennono ne Meresiyana Nalwadda kuba nabo baali baafa dda mu lutalo nga n’omusika enju yagitundamu enzigi n’amadirisa. Wabula amawulire g’okubeera nti nkyali mulamu gaatuuka ku muwala wange eyali yafumbirwa ku kyalo ekyo era bugenda okukya ng’atuuse ku TASO e Mulago okundabako kuba yali muto we naviirayo ne bamugamba nti nafa!
Ebbanga lye mmaze mu TASO nzize nfuna abaana abasuulibwa bannyaabwe ababeera bazze okujjanjabibwa era mpeza abaana 15 be ndabirira. Nawanjagira Mukama mu kiseera kye nali obubi nga sirina ayamba era ne nneeyama nti bw’ampa obulamu ne nzisuuka nange nja kuyambanga ng’obusobozi bwange bwe buli. Nnina ekirooto eky’okudda mu kyalo e Bukomero gye mba mpummulira naye eky’ennaku teriiyo nnyumba mwe nnyinza kubeera. Nneebaza aba TASO abankwatiridde ebbanga lyonna n’okunnyamba okudda engulu era nkubiriza abantu beekebeze bamanye embeera yaabwe bw’eri ku bulwadde buno.
Abali ku ddagala temukoowa, kubanga bwe bulamu bwaffe ate mwekuume obutasiiga balala.


text:
Gavumenti Efulumizza Ez’okusengula Ab’e Bududa
Abatuuze b’e Bududa abaakosebwa okuyigulukuka kw’ettaka bafunye essuubi eppya oluvannyuma lwa gavt okufulumya ensimbi obuwumbi 10 bulamba, ng’omutemwa ogusooka, okusengula abantu bano. Abantu okuva mu famire 900 bebasuubirwa okuganyulwa mu nsimbi zino. Kamisoona avunaanyizibwa ku kutaasa abakoseddwa obusandali mu minisitule y’ekikula ky’abantu Martin Owor abotodde ekyama nti eggye ly’eggwanga ly’erigenda okuzimba amayumba gavt mw’egenda okusengulira ab’e Bududa.


text:
NZE Josephine Nanteza mbeera Kanyanda mu disitulikiti y'e Luweero. Twasisinkana ne baze mu 2010 e Kanyandalu ku kyalo gye nzaalwa. We nnamufunira, twali twakaawukana ne taata w'abaana bange eyasooka.
Baze yalina ku ssente era yateranga okujja ku kyalo kyaffe ng'alinako abapakasi abamulimira kuba yalina ettaka nga ddene era eno gye twalabaganira n'ankwana ne nzikiriza. Twatandika okubeera ffembi mu maka ge ge yali yazimba ku kyalo okwo n'abaana bange be nnali nzadde mu musajja eyasooka.
Nnali mukyala mukozi era kino kyawaliriza baze okumpa ekibanja ne ntandika okulima n'okulunda ekyayongera ku nfuna yaffe. Mu ntandikwa ebintu byali bitambula bulungi era nga tukolera wamu nga tulima n'okulunda.
Baze yalaba abaana bange banyiikivu mu kulima ebintu bye twaggyangamu ssente, kwe kusalawo okubatwala ku ssomero nga twakamala emyaka ebiri nga tuli mu mukwano. Wakati mu mukwano gwe twalina, baze yansaba muzaalireyo ku mwana ne nzikiriza. Twagezaako buli kimu naye omwana n'agaana. Kino saakitwala ng'ekikulu engeri ffembi gye twalina abaana baffe we twesisinkanira.
Twagenda mu maaso n'obufumbo bwaffe okukkakkana nga tuli mu myaka 10. Ng'omwana wange omuwala amaze okutuula S4, baze yansaba omwana amutwale e Kampala amuteeke mu kisulo ng'asoma ebyemikono ne nzikkiriza n'amutwala. Nga wayise ebbanga, omwana yamuggya mu kisulo nga tambuulidde era nabiwulirira mu hhambo.
Bwe namubuuza yantegeeza nga bw'atakyalina ssente za kisulo wabula alina amaka e Kampala gy'agenda okuva ng'agenda okusoma. Kino saakifaako kuba oli yali yafuuka kitaawe.
Wabula oluvannyuma waliwo abaali bava e Kampala ne bandeetera olugambo nga baze bwe baali beeyagala ne muwala wange. Bino nabiwakanya nga ndabira ddala bano baagala kutwawula ne baze. Wabula nasigala simatidde kwe kusalawo okunoonyereza era nagenda okuwulira nti muwala wange ali lubuto, kwe kubuuza baze oba yali akimanyiiko. Yanziramu nti kabi ki mwekyo? Natumya omwana ajje ambuulire nnannyini lubuto naye n'agaana okujja.
Nga wayise ebbanga, baze yantumira omubaka eyantegeeza nga baze bwe yali ahhambye nti musonyiwe yazadde omwana ebbali era nga yamuzadde mu muwala wange. Bannange katono nfe ennaku. Okuva olwo, baze n'essimu yaziggyako kubanga nnali njagala bye yatuma abinneebuulire.
Wabula nga wayise ebbanga, baze yajja ne ffamire ye ne muwala wange n'omwana gwe yamuzaalamu nga bamuleese okumubatiza. Akeetalo kaali ka maanyi awaka wabula nagenda okwetegereza nga muwala wange ava mu mmotoka ng'asitudde omwana we ng'essanyu libula okumutta.
Olwalaba bino saalinda biddako, nakwatamu byange ne nfuluma amaka kuba bali bandetedde muggya wange gwe nnali sisobola kugumiiikiriza. Okumanya omwana wange yanjooga, yansindikiranga obutambi ng'ali ne baze n'omwana waabwe nga bw'agamba nga bwe yafuna omusajja ow'ebirooto bye.
Ekinnuma ye baze okunziggyako byonna bye twakola ffenna n'abikwasa omugole nga sikkirizibwa wadde okuyunjaayo ettooke


text:
Bya Lilian Nalubega
Abaana ba Ssande School mu kkanisa y’omutukuvu Steven e Kabowa bajaganyizza olw’okuzaalibwa kw’omwana Yesu ne bamuzinira amazina n’okumuyimbira ennyimba ezimutendereza.
Bano baakulembeddwaamu abasomesa ba Ssande School okwabadde muky. Teo Mukasa n’abalala nga bakira bakulembera ennyimba nga bwe bazinira wamu n’okuyimba.
Baabuulidde abato amakulu g’okuzaalibwa kwa Yesu era ne babakubiriza okweyisa mu mpisa ennungi ng’omwana Yesu bwe yakola.
“Omwana Yesu ng’akuze buli muntu yali amwegomba olw’empisa ze okuva obuto kale nammwe mufube mumufaanane,” muky. Mukasa bwe yagambye.


text:
Bya Sofia Nalule
‘Mwami wange mukwano hhenze sigenda kuddamu kukulabako beera bulungi,’ Bino by’ebimu ku bigambo mukyala wange omugenzi Stella Wanyama bye yasemba okuhhamba mu kirooto ekyaliwo mu kiro enkeera amale afe.”
Nga nsimbula okugenda mu Amerika Stella yahhamba nti, 'hhenda kukunonako ku kisaawe e Ntebe ne bbebi waffe akukuliseeyo,’ wabula mukwano gwange kye yali anjagaliza tekyasobola kutuukirira kuba ate nze namunona mu ddwaaliro nga mulambo”. Omusumba Marxon Wanyama ow’ekkanisa ya River of Revival Ministries e Ganda bw’atandika emboozi ye ku mukyala we gwe yaleka ng’asulirira kuzaala ate n’afa nga yaakazaala.
Obuvubuka bwange bwonna nkuze nneegomba bavubuka bannange abakuze ne bawasa ne baba ne bakyala baabwe mu bufumbo obusanyusa. Nze nasabanga kimu butawasa bya kawundo kakubye eddirisa.
Twasisinkana ne mukyala wange nga nsoma ku yunivasite nga ye ali mu ssomero erimu e Mukono gye nali nkyalidde mukwano gwange.
Buli lwe nakyaliranga mukwano gwange oyo nga nneetegereza mwana muwala ono. Olwali olwo ne tusisinkana. Twasooka kuba baamukwano nga ntya okutta ekyama era kino kyatambulira ddala okumala ebbanga. Ate wakati awo ne tuba nga tetulabagana. Twagenda okuddamu okulabagana, omwagalwa wange ono namusanga yazaala dda. Olwokuba yatwala obudde bwe okunnoonya ate nga nange nali mmwagala twatandikira we twali tukomye n’ebyaddirira mpeta. Tubadde twakamala emyaka ebiri mu bufumbo naye mu June w’omwaka guno Mukama yamuntutteko!
Atwalibwa mu ddwaaliro
Nafuna olugendo ebweru w’eggwanga era mu kugenda omukyala engeri gye yali omuzito namuleka mu mikono gy’omusumba omulala bwe tukola, Ben Tamale kuba si ye yali mu mbeera etiisa.
Nasitula ne hhenda mu Amerika. Nga tannagenda kuzaala. Mukyala wange yankubira essimu gye saamanya nti ye yali esemba okwogerako naye. Yantegeeza nga bw’atawulira bulungi ne mmugumya nti Yesu ali naye, Mukama yandabikidde.
NKOMAWO KIPAYOPPAYO
Mikwano gyange nga bambuulidde ng’omukyala bwe yali azadde omwana kyokka ng’omwana ali ku mukka, omutima tegwaddamu kuntereera.
Mu Amerika nali waakumalayo mwezi naye nalaba sitereera kwe kusaba bakama bange nkomewo eka. Nakyusa ttikiti y’ennyonyi ne nninnya ne nkomawo era natuukira mu ddwaaliro omukyala gye yali.
Natunula ku kabiite wange nga si y’oli kuba yali azimbye omubiri gwonna. Mu kiseera ekyo yali takyasobola kwogera era kye mmanyi teyantegeera. Namukwatako ne mmusabira awo ne nzira awaka. Enkeera naddayo mu ddwaaliro ne mmugulira eddagala eryali linsabiddwa wabula ate olwaddako n’ava mu bulamu bw’ensi eno.
Omukwano gwaffe
Okuva lwe nafuna mukyala wange tubadde mu mukwano ogwegombesa. Ye muntu abadde azimba mu mwoyo, mu byenfuna ne mu ngeri endala ez’obulamu. Abadde muwabuzi wange asooka era nga bwahhaana ekintu sikikola. Kye sigenda kumwerabirako anjigirizza okulya, nga waakiri akwata wuuma n’andiisa ku mpaka.
Nkyalina obulumi ku mutima bwe simanyi nti bugenda kunvaako mangu. Sigaana nti Katonda aba asazeewo naye tusaanye tukkirize nti oluusi wabaawo n’obugayaavu abantu baffe abamu ne bafa nga tebannatuuka. Kumpi nsasudde obukadde obuwera ana nga ngula mirambo ebiri ogw’omwana n’omukyala!
Stella ansiibula
Mu kiro enkeera Stella amale afe nali ku buliri awaka nga nzizeeyo okuwummulako nga bwe nsaba Mukama Katonda. Mu kirooto nawulira mukyala wange ng’azze ku buliri bwaffe kwe nali nneebase.
Yatandika okunkwatako ne nneekanga era amangu ago ne mmubuuza owona ddi okomewo awaka. Wano yanta omukono mu ngeri yaakugukasuka eri awo ne mmulengera mu tawulo ng’alabika bulungi.
Yali atambula ng’abulirayo. Yahhamba nti mwami wange mukwano hhenze sigenda kuddamu kukulabako beera bulungi nga bw’ansiibula n’abula.
Enkeera ssimu ye yanzuukusa ey’eddwaaliro e Nakasero nga be nalekayo bantegeeza nti takyenyeenya hhenda okutuukayo nga yafudde dda.
Mukyala wange yansiibulira mu kirooto


text:
Bismillah Al-Rehman Al-Raheem
LUGANDA
Ani asinga obulyazaamaanyi okusinga oyo agunzeewo ku Allah obulimba, oba agambye nti :
Watumiddwa gyendi (obubaka), sso ng’ate tewanatumwa gy’ali kintu kyonna?(AlQu’ran 6: 93)
MUBAHILA 2000 OKUSOOMOOZA OKW’EKYASA EKYE 2000 ERI MIRZA TAHIR
Eri,
Mirza Tahir A Qadiani
Imam Jamaat Ahamadiyya ;
16-18 Gressenhall Road,
London SW 18 5QL
United Kingdom
Mw. Mirza Tahir A. Qadian
Emirembe gibeere eri abo abanoonya era abagoberera Hidaya.
Ensonga : Mubahila 2000/ Muharram 1421
Nze Dr. Syed Rashid Ali ow’ekibiina ekiwanyisa obu Ahmadiyya (Anti Ahmadiyya Movement in Islam), nkusoomooza ojje tukolimilagane kuntandikwa y’omwaka ogw’obusiraamu omupya. Nziramu nate okukuwa omukisa osobole okukakasa eri ensi yonna obutuufu obwa Jajjawo. Mirza Ghulam Ahamad Qadiani, yemutandisi ow’ekiniina eky’Abahamadiyya eyewangamya ku bwa nabbi, mbu ye masiya oyo eyasubizibwa era mbu ye Mahdi.
Mirza Ghulam A. Qadiani bino wamanga yabyogera nga agamba mbu yafunaga obubaka obwamukkako mbu nga buva ewa katonda Yagamba bwati :-
« Mungere ey’obwa nabbi nze ow’amaanyi ennyo nafuna okubikulirwa obubaka nga buva ewa katonda nga bugamba nti : Kiliba eddaaki ndiwasa omuwala omukulu owa Mirza Ahmad Baig Hashiarpur. Abantu bano bagenda okubeera n’obukyaayi bungi nnyo era balintekerawo emisanvu mingi, naye ero kunkomerero, mu mazima kugenda kubeerawo.
Katonda eyayawukana agenda kumundetera mu buli ngeri yonna esoboka ne wankubadde nga alibeera emberera oba namwandu. Katonda alijawo ebyo byonna ebinkalubiriza era olw’obwetaavu, alitukiriza omulimu guno nga tewali nyinza n’okukiziyiza ».
(Byawandiikibwa mu kitabo ekya Mirza Ghulam ekiyitibwa Izala –e- Auham, Roohan Khazain Vol 3. P. 198).
Oluvanyuma ng’amaze okusasaanya ekiwandiiko ekyo wagulu, teyakoma awo, wabula yeyongera okusasaanya ebirala nga agamba bw’ati « Kino kiteekwa okweyoleka eri abantu nti tewayinza kuberawo nkola nga y’esinga ukubeera enungamu nga yakugezesa amazima gaffe oba obulimba bwaffe okujjako eyo ey’obwanabbi bwaffe »
(Byawandikibwa mu kitabo ekya Mirza Ghulam ekiyitibwa Roohani Khazain vol. 5P. 285 – 286 ; collection of Advertisement Vol ; I pp.156 – 157).
Tugenda naffe okusinzira ku bubaka obwo wagufu ye Mirza Ghulam A. Qadiani bw’agamba mbu bwamukkako era mbu katonda nga amulagira bafumbiriganwe n’omuwala Muhammad Begum, naffe tukolimiragane n’awe.
Okukolimiragana kuno kwa kukolwa nga tugoberera Qur’an 3: 61 awamu n’enkola n’enjigiriza eya Nabbi wange Muhammad (S.A.A.W) era tugoberere n’enjigiriza eya nabbi wa nze gwempita ow’obulimba Mirza Ghulam A. Qadiani.
Enjuuyi zombiriri zigenda okutuula nga zitunuliganye nga ziri mu maaso g’abantu bonna, era wabelewo abajuliza bana okuva ku buli ludda. Ffenna tugenda okulayira ngo bwe tukutte Qur’an entukuvu era tugambe bwe tuti:
· Nze nga nsizira ku biwandiiko ebyo wagulu ngenda okulayira nga ngamba nti: Mirza Ghulam A. Qadiani yari mulimba era eyewangamya mu bukyamu ku bwa nabbi.
· Mirza Tahir! N’awe olayire nga ogamba nti: - Mirza Ghulam A. Qadiani yali muntu ow’amazima era nti n’obubaka obumulagira bafumbiriganwe n’amuwala Mohammadi Begum bw’atukirizibwa era n’olwekyo nabbi omutuufu owa Allah.
Oluvanyuma olw’okulayira okwo ffembi tulyoke tukolimiragane nga tusabe Allah asse obusungu bwe ku oyo yenna omulimba mu bbanga eritasukka omwaka ggumu okutandikira ku lunaku lwetunakiriziganyaako okukolerako omubahila guno:
Ekofi: ALFAZI MOSQUE, 16 – 18 GRESSENHALL ROAD LONDON SW 18 UNITED
KINGDOM.
Olunaku: OLUNAKU LWANNA MIRZA TAHIR LWANALONDA
Seebo Mwami Mirza Tahrir,
Owereddwa emyezi esatu ukutandika nga enaku ez’omwezi olusooka mu mwezi ogwo ku taano omwaka ogwe 2000 (from Ist May, 2000) tusisinkane okukola omu Bahila. Nziramu okukikkairiza nate nti gunno mukisa gy’oli ogwa zaabu ugukuwerebbwa osobole okukakasa ensi yonna oba nga ddala Jajjawo era eyatandikawo ekibina ekya Abahamadiyya, Mirza Ghulam Ahmad Qadiani, yali matuufu bwe yerangirirako obwa nabbi, era nti Katonda mu mazima yamubulirako ku bikwatagana n’okufumbiriganwa kwabwe, yye n’omuwala Mohammadi Begum era nti n’obubaka buno nabwo bwatukizibwa.
Singa Ssebo onolemererwa okukiriza okusoomoozebwa kuno tukolimiragane, ekyo kinaaba kitegeeza nti okigenderera bugenderezi okukusika ekituufu era buno bugya okubeera obukakafu obwenkukunala obwoleka nti okimanyidde ddala nti Mirza Ghulam yali MULIMBA mu byeyayogera era nti yali MULIMBA mbu yakkangako obubako okuva ewa katonda era okusinzira ku ebyo teyali nabbi owa Allah.
KAKATI TUTUNULIREKO KU KIGAMBIBWA MBU BWE BW’ALI OBUBAKA
OBUMULAGIRA MBU BAFUMBIRIGANE N’OMUWALA MOHAMMADI BEGUM.
Bino ebigambo wamanga byakoppwa okuva mu bimu ku bitabo ebyawandiikibwa Mirza Ghulam A. Qadiani ng’agamba nti yafuna obubaka obumulagira bafumbiriganwe ne Muhammadi Begum:
“Bwembeera nga bye njogera ge mazima, Katonda olwo agenda okusobozesa obubaka bunno (obw’obunabbi) okutukirira. Naye ete bwebibeera nga ebigambo bino byenjogera si bigambo bya Katonda, kale enkomerero yange (okufa kwange) kugenda kubeera nga kunyoomoofu nnyo* era obubaka bunno tebugenda kubeera nga butukirizibwa? Nsaba Ai omulezi waffwe!
Beera ng’olamula wakati waffwe n’abantu baffwe mumazima, kubanga mazima gw’osingira ddala okubeera omulamuzi aw’abo abalamula”.
Nga maliriza nsaba Ai ggwe Katonda omuyitirivu w’amaanyi era omuyitiivu w’okumanya: Bwe bubeera bg’obubaka obw’obunabbi bwenayogera ubukwata ku kibonerezo ekiruma ekiriweebwa Atham era n’obwo ubugamba nti tufumbiriganwe n’omuwala wa Ahmad Baigi, nga byonna by’ava gy’oli kale nsaba Katonda ebyo byonna bitukirire nga biri mu mbeera enefuuka akabonero eri ebitonde bya era n’emimwa egy’abantu ab’emyoyo egyaddugala gizibikirwe.
ERA AYI GGWE ALLAH! BWE BUBEERA NG’OBUBAKA OBW’OBUNABBI BUNO TEBUVA GY’OLI, NKUSABA ONZITE NGA NDI MUNYOOMOOFU ERA EYEKUBAGIZA ERA BW’EMBERA NGA NZE NDI MUKOLIMIRE ERA ALEKEDDWA AWO ETTAYO ERA NGA NZE DDAJJAL, MU MAASO GO, NG’ABALABE BANGE BWEBANDOWOOLEREZA OKUBEERA, ERA, NGA BWE KUBEERA NGA OKUSAASIRAKWO TOKUSIZZA KU NZE NGA BWE WAKUSSA KU ISHMAELA ERA NGA BWE WAKUSSA KU ISA MUTABANI WA MAR’YAM ERA NGA BWE WAKUSSA KU MUHAMMAD (S.A.A.W) OYO NGA YASIINGA BA NABBI BONNA ERA NGA BWEKIRI KU ABO ABATAASA BA UMMAT ENO; NKUSABA AYI ALLAH ONSANYEEWO, ERA ONZITIRE MUMBEERA EY’OBUNYOOMOOFU ERA NKUSABA OSSE EBIKOLIMO BYO KU NZE, OSANYUSE ABALABE BANGE ERA OKIRIZE N’OKUSABA KWABWE.
Naye ete bwe kubeera nga okusaasira kwa wakussa ku nze era bw’obeera nga ggwe wayogera gyendi nga ogamba nti: “antaa waheehee fi hadhratee, akhtertaka li natsee” (ggwe oli wa kitiibwa gyendi nze nakwelondera) era bw’obeera nga ggwe wagamba nti: “Ya Eisa! Allazee laa yuda’a waqtehee?” (Allah tayinza kumalira baddu be?) era bw’obeera nga ggwe wagamba nti: qul inee umirtu wa ano awwalul mu’mineen (Gamba nti ngondedde amateekaago era nze mukkiriza akulembera) era bw’obeera nga kumpi buli lunaku ggw’ogamba nti: “antaa ma’ee wa ma’ak” (oli wange era nange ndi n’awe).
Ebyo byonna bwebibeera bwe bityo nkusaba onyambe era onyweeze ng’ompanirira. Wa innee maghloobun fantaser (era nze mpanguddwa, n’olwekyo nkusaba onyambe).
Nze Khaksaar Ghulam Ahmad
Okuva mu Qadian, District eye Gurdaspur,
Dated 27th october, 1894.
(Bikoppeddwa okuva mu kitabo: Collection of Advertisement Vol. 2p. 115-116).
Mu 1896, Mirza Ghulam Ahmad Qadiani ya kikkatiriza nti obubaka bwe yali ayogera mazima ddala bwo bw’ali butufu era teyalina kubuusabuusa ku bikwaata n’eby’okutukirizibwa okw’obubaka bunno. Yeyongera okugenda mumaaso nga era akkatiriza bw’ati:
Kino nkidingana buli kiseera nti omulamwa ogw’obubaka bunno kwe okufa okwa mukodomi wa Ahmad Beg (ono nga ye sultan Muhammad) okukakasibbwa nga bwe kwatekebwatekebwa - mmwe kati
Mukulindirire! “BWE MBEERA NGA NZE OMULIMBA ERA NGA N’OBUBAKA OBW’OBUNABBI BUNO NGA TEBUGENDA KUTUKIRIZIBWA KALE NSABA OKUFA KWANGE KUBEREWO,”
(Bino bya koppwa mu kitabo ekiyitibwa: Anjam-e-Atham p- 31 Roohani Kazain vol. 11 p; 31, footnote).
Okusinzira ku bigambo ebya Mirza Ghulam Ahmad, kyo kyelagabwelazi nga bweyali omumativu nti bagenda kufumbiriganwa ne Muhammadi Begum. Naye nga kiswaaza!
Newankubadde mbu yakakasibwanga katondawe emirundi egiwerera ddala, okufumbiriganwa kuno tekwabeerawo na bwekityo obubaka obwali bugambibwa mbu yabufuna tebwatukirizibwa. Nekibeera nga kyeyongedde okukakasa nti ddala obubaka obwo bwo bw’ali tebuva wa Allah wabula bwali buva wa sitaani era nti Mirza Ghulam Ahmad Qadiani YALI MULIMBA OMUTENDEKE OMUKULU. Ebyo tubyogera nga tusinzira okuva kubigambobye binno:
“Kino kisaana kitegerekeke eri abantu bonna nti teliyo kubo ddala nga lya kutegeeza amazima oba obulimba bwaffe okujjako nga tusinzira ku bubaka obwobunabbi obwa tusindikirwa Katonda”.
(Bino byakoppwa okuva mu kitabo. Roohani Khazain Vol. 5 P. 258- 286; Collection of Advertisements Vol.1p 156- 157).
Seebo Mirza Tahir Ahmad Qadiani (ono nga kati ye mukulembeze owa aba Ahamadiyya mu nsi yonna- 4th Khalifa) tukusaba oleme okugezaako okwebalankanya n’otabeerawo mu kukola omubahila guno- ng’era bw’obadde okola ku mirundi egiyise. Beera omusajja emekete, omuvumu, ateelya ntama, olekere awo okulimbalimba abagoberezibo bambi bo tebamanyi, era wakiri fuba guno omulundi oyolese eri ensi yonna nga bw’okkiririza mu bunabbi obwo ate nga ggwe khalifa wabwe.
Wassalamun ‘ala mun ittaba’a alhuda
Dr. Syed Rashid Ali
May 2, 2000
EKIKOLIMO KYA ALLAH KIKKE ERI ABO ABALIMBA
CURSE OF ALAH BE UPON LIARS)
Anti Ahmadiyya Movement in Islam
Dr. Syed Rashid Ali
P.O Box 11560
Dibba Fujairah, United Arab Emirates,
Tél: 9719 2 44 7337 Fax 9719 244 2846
rasyed@emirates.ae./
http://alhafeez.org/rashid/


text:
Omusajja ono yaweerezza Bebe Cool ekifaananyi kya Maama we nga bali ne Bebe Cool n'assaako obubaka ng'agamba nti yazudde maama wa Bebe Cool wabeera era ekiddako kumuweereza bubaka agambe mutabani we Bebe Cool yeddeko olw'okulaga obuwagizi bwalina eri NRM Oba si ekyo ekinaabatuukako ne mutabani we tebajja ku kyagala.
Obubaka buno Bebe Cool abutadde ku page ye eya face book n'ategeeza nti buno obubaka bw'amuweerezeddwa omusajja eyali omuyeekera mu ADF wabula nga mu kiseera kino yadduka mu ali mu ggwanga lya Ireland.
Bwe twogeddeko ne Bebe Cool agambye nti bino eby'okutiisatiisa maama we ow'emyaka 70 tebiggya ku muggya ku mulamwa olw'ensonga nti akimanyi bulungi nti biva mu b'oludda oluvuganya Gavumenti oluvannyuma lw'okubatuzaako akazito mu kalulu e Hoima...


text:
EMMESE zaagudde ekiyiifuyiifu ku sitookisi za Imaam Sowedi ne zizirumaaluma katono zizimalewo.
NZE Ruth Tukamushabe 32. Mbeera Busega. Nafumbirwako ne nzaala abaana babiri wabula ne nnemwa okukwatagana n’omusajja ne mmuviira nga nkooye enneeyisa...
Wiiki ewedde omubaka wa Palamenti, Abdu Katuntu yataasizza Uganda obuwumbi obukunukkiriza mu 50, Abachina abaazimba enguudo ze baali beezibise.
Geoffrey Serunkuma ne Derick Nsibambi baayambye KCCA FC okusigala ku ntikko ya liigi ya Azam Super League bw’ekubye bwe baagiteebedde ggoolo ssatu ku kisaawe...
ABAKOZI 60 ku faamu y’ebimuli baddusidddwa mu ddwaaliro e Bulaga okujjanjabibwa oluvannyuma lw’okuwunyiriza eddagala ly’obutwa eryateereddwa mu bimuli....
OMUKULEMBEZE mu kkanisa y'abalokole poliisi emukutte lwa bazadde kumulumiriza okusobya ku baana baabwe.
ANDREW Patrick Luwandagga, abadde akulira ebyemizannyo ku UBC TV afudde!
SSEMAKA akutte mukyala we ng’asinda omukwano ne kanaabe ow’emyaka 18 ng’ate ye alina 45, mu nnyumba ze bapangisa. Baabadde Bukasa mu Tebaleka Zooni.
NNAMUNGI wa bantu yeeyiye mu kkanisa ya St James e okusabira emyoyo gy'abagenzi Justine Ligyalingi Snr. ne mukyala we Florence abaafiiridde mu kabenje...
OMUVUBUKA eyabba embuzi za muliraanwa we bamusindise mu nkomyo e Luzira yeebakayo emyaka ebiri (2).
27 May 2020
27 May 2020
27 May 2020
27 May 2020
27 May 2020


text:
- November wa 2017, yavumirira enkola y’ekitongole ky’ebyettaka ekya Buganda Land Board ey’okulangirira okuwandiika abantu abali ku ttaka lya Kabaka nga bwe babawa ebyapa. Yabuyita bufere n’akunga abantu obuteewandiisa.
- November 2016, Muzaata yalumba Gen. Kale Kayihura eyali omuduumizi wa poliisi mu ggwanga ng’amulumiriza okweyingiza mu nsonga z’Abasiraamu n’azitabula. Yamulabula nga bw’ajja okusasulira byonna by’azze akola Abasiraamu ng’avudde mu ofiisi gye yalimu.
- June, 2016, omuyimbi Bobi Wine (Robert Kyagulanyi) yawa Muzaata ennaku 14 ng’amaze okwetondera Mmengo ku bigambo bye yali ayogedde ng’avumirira enkola y’okusolooza Etofaali.
- Mu May 2015, Sheikh Muzaata yalumba Katikkiro wa Buganda Charles Peter Mayiga ng’avumirira enkola y’okukuhhanya Ettoffaali. Yategeeza nti enkola eno yali terina ky’eyamba Buganda.
- Mu March 2015, eyali meeya w’e Kawempe, Mubarak Munyagwa yalumba Muzaata n’asaba Katikkiro amuwe obuvunaanyizibwa bw’okumwanukulanga buli lw’anaalumbanga Mmengo. Yamulangira okufuula Obusiraamu bizinensi ye.
- August 5, 2017, Muzaata yalumba munnakatemba Mariach ng’amuvunaana okweyambisa katemba n’alumba abakulembeze b’Obusiraamu n’okuvvoola eddiini. Yagamba nti Mariach yali ayitiridde ng’akomye w’alina okukoma era yasaba Abasiraamu okumukuba.
- 2006, obutambi bwa Muzaata ng’alumba Sheikh Shaban Mubajje bwatunda nnyo ng’amulanga okutunda emmaali y’Obusiraamu. Yakunga Abasiraamu obutaddamu kukkiririza mu Mubajje wadde okubasaazisa.


text:
OMUMYUKA wa Pulezidenti Edward Kiwanuka Ssekandi akubiriza abakwatibwako okwongera amaanyi mu kutumbula omuzannyo gw’okusamba omupiira gw’abawala ogw’ebigere ng’agamba nti gwongedde okukwata akati ennaku zino ng’ogw’abasajja.
Ssekandi yawadde eky’okulabirako nti ky’ekiseera okutandikawo ‘akademe’ ezitendeka abawala abato okusamba omupiira kyongere mu kunoonya ebitone mu ggwanga.
Bino yabyogeredde mu kuggulawo empaka z’emizannyo gy’abavubuka mu Bukoto Central e Masaka egya ‘Edward Kiwanuka Youth Sports Tournament’.
Abavubuka nga 1,000 okuva mu maggombolola Kyesiiga, Kabonera ne Kyananamukaaka e Masaka beetabye mu mizannyo egyakomekerezeddwa ku ssomero lya St. Pius Primary School e Buliro mu ggombolola y’e Kyesiiga.
Empaka zino zaabaddemu abavubuka abalenzi n’awala okusamba omupiira, okubaka,okuvuga obugaali n’emirala. Era abawanguzi mu mupiira baafunye ekirabo kya 500,000/- emijjoozi, emipiira esatu n’emidaali.Abawangudde okubaka bafunye 400,000/-, ate eyawangudde empaka z’obuggaali n’afuna 300,000/-
SSekandi yagambye nti omupiira gw’ebigere gwe gumu ku mizannyo egisinga okulabwa abantu mu Uganda era abawala abagusamba tebasaanye kulekebwa mabega.
Yebazizza akulira kkampuni ya ‘ Xabo Group of Companies, Dr. David Alobo, olw’obuyambi bwe yawaddeyo mu kutegeka empaka ezo ezakung’anyzizza abavubuka okuva mu bitundu by’e Bukoto.
Ssekandi yagambye nti ebyemizannyo bikola kinene mu kukuuma abantu nga balamu bulungi mu mibiri kuba bibagobako endwadde . N’agamba nti ng’ogyeko ekyo ebyemizannyo era bireeta ensimbi nga kati bisinga n’emirimu gy’abasiba amataayi kwe kutemya ku bantu okutandikawo ‘akademe’ z’okutendeka abawala okusamba omupiira kuba n’ogwabwe gutandise okujjumbirwa.
Dr. David Alobo yagambye nti musanyufu olw’abavubuka okwenyigira mu mizannyo gino nga bayitira mu kibiina kya ‘Bukoto Central Youth Link’ era n’asiima Ssekandi olw’okuyamba b’e Bukoto okutumbula ebyenfuna.


text:
TTIIMU ya Nnabagereka wa Buganda, Sylivia Nnagginda, ey'Omusu, n’eya Kattikiro Charles Peter Mayiga (ey'Omutima Omuyanja), zaakuttunkira mu maaso ga Ssaabasajja, ku mukolo gw'okuggulawo emipiira gy’Ebika bya Buganda omwaka guno.
Olukiiko olutegeka empaka zino, ne minisita w'ebyemizannyo e Mmengo, Henry Kiberu Ssekabembe, be baatuuse ku kukkaanya kuno nga batema empenda ku ngeri ez'omwaka guno gye zigenda okuddukanyizibwamu.
Omupiira oguggulawo gwe gumu ku gisuubirwa okubeerako abawagizi abangi kuba ng’oggyeeko eky’abantu okwagala okulaba ku Ssaabasajja, bajja kuba baagala okulaba anaamegga munne, wakati wa Nnabagereka ne minisita w’ebyettaka ne Bulungibwansi, Mayanja Nkalubo (Abomusu), ne Katikkiro Mayiga, Ow’omutima Omuyanja .
“Ssaabasajja yasiimye okulabikako eri Obuganda ku mukolo gw’okuggulawo empaka z’Ebika bya Buganda wakati w'abazzukulu b'Omutaka Kakeeto ab'Omutima Omuyanja, n'aba Nkalubo Abomusu, era tukunga abantu okujja mu bungi,” Ssekabembe bwe yategeezezza.
Obululu obulala bukwatibwa ku Mmande (April 15), mu kkooti ya Kisekwa, e Mmengo, sso ng’empaka zisuubirwa okutandika nga May 11.


text:
Kino kiwalirizza abakulembeze mu kitundu kino okutandika okutendeka abatuuze abeegattira mu bibiina ebyenjawulo engeri y’okukozesaamu ssente zino.
Akulira abakyala mu Wakiso Town Council, Sarah Busuulwa yasabye abakyala okubeera abeerufu nga bazifunye baleme kuba bakumpanya n’abawa amagezi okulonda abakulembeze abeerufu.
Avunaanyizibwa ku kusitula embeera z’abantu mu Wakiso Town Council, Emilly Nakyazze yategeezezza nti oluvannyuma lw’okubasomesa bagenda kusunsulamu ebibiina ebirina ebisaanyizo bye bagenda okuwa ssente zino.


text:
Mu ngeri y’emu Pulezidenti Museveni ayise Abarussia okuleeta wano ssente bakole bizinensi n’abasuubiza okubafunira ettaka n’okubasonyiwa emisolo.
Russia nayo esiimye KCCA olw’okukkiriza okutuuma olumu ku nguudo z’omu Kampala, Yuri Gagarin, ng’ono ye muntu eyasooka okubuukira mu kizungirizi n’atumbiira mu bwengula okumala eddakiika 108 mu 1961. Yali Murussia.
Obubaka bwa Putin obwakwasidwa Pulezidenti Museveni era bwetikkiddwa omumyuka wa minisita avunaanyizibwa ku nsonga za tekinoligiya n’ebyamawulire, Alexey Volin.
Ku mukolo ogwabadde mu maka g’Obwapulezidenti e Nakasero, Russia ne Uganda kwe baateeredde emikono ku ndagaano y’enkolagana y’amawanga gombi mu bya tekinologiya n’empuliziganya.
Minisita w’ebyamawulire Frank Tumwebaze ye yataddeko omukono ku lwa Uganda.
Enkolagana egenda kubeera mu bya leediyo, okunoonyereza n’okutendeka abakugu mu tekinoligiya, okukwanaganya ebikwata ku biwandiiko bya gavumenti, okugabira abatuuze kaadi za densite z'eggwanga n’ebyobulamu.
Volin, era y’omu ku bakulira enkolagana ya Uganda ne Russia mu by’enfuna ne ssayansi yagambye nti Russia ng’eyita mu kitebe kyayo wano yataddewo ekifo amakampuni gaayo agaagala okuleeta ssente mu Uganda we gayinza okuyambibwa.
Minisita w’eggwanga ow’ensonga z’ebweru Okello Oryem yagambye nti gavumenti zombi zitaddewo ekiseera endagaano z’enkolagana ze zikola we zirina okussibwa mu nkola.
Omubaka wa Russia mu Uganda, Alexander Polyakov yabaddewo.


text:
JKL Lady Dolphins etuuyanye okulemesa UCU Lady Canons okutwalira ekikopo kya basketball sizoni eno ku luzannya olwomukaaga kw'ezo omusanvu ze balina okuzannya mu fayinolo y'omwaka guno.
Ku Ssande, abawala ba JKL baavudde mabega okuwangula n'enjawulo y'akabonero kamu.
Baanywesezza obugoba 51-50 ate nga UCU Lady Canons ye yasoose okubakulembera mu bitundu by'omuzannyo ebisatu ebisooka (15-15, 15-5, 11-7) wabula mu kitundu (‘quarter') ekisembayo esembayo JKL Dolphins baggyeeyo n'ag'omu buto ne banywesa obubonero (24-9).
Guno gwabadde muzannyo gwamukaaga kw'egyo omusanvu gye balina okuzannya ku fayinolo y'omwaka guno nga kati bonna benkanya wiini 3-3.
Ku lwokusatu lwa wiiki eno ekibanyi kyakugwa n'amenvu nga battunka mu luzannya olusalawo ani kyampiyoni.
Flavia Aketcho, kapiteeni wa JKL agamba nti amaanyi bagenda kugongera mu kuzibira okusobola okweddiza ekikopo kino.
"Ekisenge tulina okukyongeramu enkokoto okulaba ng'emipiira gya UCU tegiyitawo bwe tuba baakufuna buwanguzi," Aketcho bwe yategeezezza.
"Ekikopo tubadde tukiwangudde naye ensobi entono ze tukoze zitulemesezza, naye ku Lwokusatu bajja tubendegera," Sarah Ageno kapiteeni wa UCU Lady Canons bwe yaweze.
Stella Oyella owa JKL ye yabadde omuzannyi w'olunaku, yawangudde emitwalo 10. UCU Lady Canons enoonya kikopo kyamwenda ate JKL abakirina baagala kyakubiri.


text:
Teddy Naluswa lwe yayanirizibwa ku kkanisa e Makerere Kikoni.
Amaanyi bagatadde ku musango oguli mu kkooti n’okulaba nga Bugingo asasula ebisale by’abaana abali mu ssomero.
“Ebifaananyi bya Suzan ne Bugingo ebisaasaanye tebirina we bitukwatirako kubanga byonna bya kupangirira. Kyokka biyambye ensi okumanya nti Bugingo akkiririza mu bwenzi kubanga omusango gukyali mu kkooti ate adda atya mu kusaasaanya ebifaananyi ng’ali n’abakazi abalala?”
Baagambye nti Bugingo bw’aba mwanjulukufu kiki ekyamugaanyi okufukaamirira Suzan e Namboole mu lujjudde nga bwe yasuubiza.
Bagambye nti balinze lwa October 22, 2019 omusango lwe guddamu baanike obulimba bwa Bugingo mu maaso g’omulamuzi.


text:
Mu Victoria Cup
Uganda 26-31 Zimbabwe
Emikisa gya Uganda okusemberera ekikopo kya Victoria Cup ekyetabwamu amawanga ana (4) mu Rugby gisannyaladde, Zimbabwe bwe yagikubidde ku butaka ku bugoba 31-26.
Wadde abawagizi beeyiye mu bungi ku Legends Grounds e Lugogo ku Lwomukaaga okuwagira Rugby Cranes, Zimbabwe yalaze amaanyi bwe yabasirisizza ku butaka.
Abazannyi ba Rugby Cranes baaluddewo okusumulukula ebinywa, Zimbabwe n'ebateeba obugoba 19-00 mu ddakiika 15 ezasoose, olwo ne bava emabega nga bayitira mu kusimula peneti ssatu ezaanywedde mu ggoolo empanvu ne gukyuka nga guli 12-19.
Mu kyokubiri baakomyewo n'oubkodyo obw'enjawulo ne ne bayunga 19-19, wabula abagenyi ne baddamu okukulembera, eddakiika 80 ne ziggwako nga Zimbabwe ewangudde.
Zimbabwe y'ekulembedde empaka zino n'obubonero mukaaga oluvannyuma lw'okumegga Zambia ne Uganda. Kenya eri mu kyakubiri ate Uganda mu kyakusatu wadde nga zombi zirina obunobero busatu.


text:
ABASUMBA b’abalokole abakulu mu ggwanga basisinkanye Paasita Aloysius Bugingo owa House of Prayer Ministries ku nsonga ze ne mukazi we Teddy Naluswa Bugingo....
PAASITA Aloysius Bugingo agambye nti abalondoola ennyumba ye empya gy’azimbye e Wakiso balogo bennyini.
OMUSUMBA Aloysius Bugingo akudaalidde abantu ababadde balowooza nti, enju ye gaggadde gy’azimbira omugole Susan Makula Nantaba yakozesezza ku ssente z’ekkanisa...
Mukyala wa Paasita Aloysius Bugingo, Teddy Naluswa agenze ku poliisi e Katwe ne yeeyanjula ku musango gwe yaloopa ogw’okumutulugunya mu maka.
EYALI kalabaalaba (beesitmaani) wa Paasita Aloysius Bugingo ng’awasa Teddy Naluswa amuwadde amagezi yeesonyiwe eby’okuwasa Nantaba kuba naye bajja kwawukana...
Paasita Wilson Bugembe agambye nti alowooza nga Bugingo aliko ekikyamu kubanga “omuntu ali ku ddaala ly’omusumba toyinza kuvuma basumba banno n’obayita...
BANNAMATEEKA batapuse eky’Omusumba Aloysius Bugingo okukyusa obwannannyini bw’ekkanisa n’emikutu gya Salt Media bwe yaggye mukazi we Teddy Naluswa Bugingo...
PAASITA Aloysius Bugingo ayongedde okusoomooza mukazi we Teddy Naluswa n’amugamba nti, bwe yeeraba obunene, talowooza nti, abatono alina ky’abasinga.
Bugingo yayanukudde Lokodo n’amugamba nti, ekimumuwalampya, amanyi obuzibu we buva ye (Bugingo) y’omu ku baalemesa ekiteeso kya Lokodo okuwandiisa amakanisa...
“Nze sigenda kudda wa Teddy ne bw'akola atya sisobola kudda mu nnyumba gye yali anzitiramu, nnina omukazi era ng’enda ku muwasa nammwe mujja kumulaba,...
29 May 2020
28 May 2020
28 May 2020
28 May 2020
28 May 2020


text:
Connect Uganda: Ebyafaayo By’Entanda Diaspora
Zino z’empaka z’olulimi Oluganda mu diaspora. Eteekateeka eno emaze emyaka emyaka (6) mukaaka mu diaspora okuva mu 2013. Lino ttabi ly’entanda eya Buganda emaze emyaka 14 nga eri ku mpewo za CBS FM.
Empaka zino zibeerawo buli mwaka okumala sabiiti bbiri era omuwanguzi aweebwa ekirabo ekimukwasibwa Beene mu lubiri e Mengo ku mukolo gwa Kabaka ng’asisinkana abantu be mu Nkuuka. Connect Uganda wamu ne CBS beegatta ku mukutu gumu okuweereza empaka zino era eno ye program Omutteregga gy’asinga okuwuliriza ku mpewo.


text:
OMUYIMBI Eddy Kenzo ng’amannya ge amatuufu ye Edirisa Musuza ne Rema Namakula omukwano gubasaza mu kabu.
Kenzo atenze laavu ya Rema gy’agamba nti erimu omuchuzi... Muchuzi… n’agattako n’okulayira nti tewali ayinza kubaawukanya ka babe bawala abaamyuka ng’amatungulu b’asisinkana mu bidongo.
Wadde ababiri bano baali basazeewo okukuumira omukwano gwabwe mu nkukutu, ekirabo kya bbebi, Rema kye yawa Kenzo buli lukya kyongera okumucamula kwe kugamba nti, “Rema tewali amusinga era balitukululira ku kaliba….”
Ye Rema ataddeko akanyiriro n’omubiri ne yeewaana nti kati mukyala wa buvunaanyizibwa era essaawa yonna waakudda mu bujjuvu okukubira abawagizi be emiziki.
Kyokka abamulabyeko n’okulaba ku bifaananyi bye, batenda Kenzo gwe bagamba nti amutaddemu ssente ke kanyiriro ako k’afunye.
Aamaal ayongedde ggiya mu laavu yaffe - Kenzo


text:
Ono twamuguddeko ng’ali ku ssomero lya Makindye Citizens’ Pre and Primary School ng’ayambadde bulungi yunifoomu ng’akutte n’ebitabo ayingira ekibiina okusoma.
Kapere yagambye nti yazzeeyo okusoma era agenda kusoma P4. Agamba nti yasazeewo agende mu ssomero lino kuba liri kumpi ne wabeera.
Kapere agamba nti, ayagala kusinga kusoma Lungereza kubanga omulembe guno ogwa "Dot Com" nga gwetaaga omuntu amanyi ku Lungereza n’okumanya ku kompyuta.
Ku ssomero yaakasomerawo wiiki bbiri zokka.
Wabula abamanyi Kapere nga balina abaana baabwe mu ssomero lino naddala mu P4 bafunye okweraliikirira nti abaana baabwe batuuse obutasoma ng’ebirowoozo babimalira ku Kapere by’akola.
Omusomesa w’Olungereza agamba nti waliwo ebigambo ebikaluubirira Kapere okwogera ate ng’ebirala tamanyi w’abyogerera, okugeza “Because,”. tamanyi ddi lwe bakikozesa n’agamba nti bagenda kumuyamba okubikwata byonna ayigire ddala olulimi luno.


text:
ABAWALA ba leero balina ebigendererwa mu mukwano. Kino kitegeeza nti ng'omusajja tonnatandika mukwano na muwala yenna kikwetaagisa okumanya ekigendererwa kye mu mukwano owone okutomera.
Wammanga bye bimu ku bintu bino;
- Ensimbi Bangi ku bawala ennaku zino bayingira omukwano ng'ekigendererwa kyabwe ekikulu kufuna nsimbi. Ow'ekika kino ne bw'aba omusajja gw'afunye tamwagala atandikirawo okumuteeka ku nninga ku nsonga y'ensimbi. Omuwala bw'amala n'omusajja ekiseera nga tamuwa ku nsimbi ng'olwo atambulamu.
- Eby'okulya n'okunywa Waliwo abawala ng'obamma ekirala kyonna n'obagulira omwenge n'ebyokulya ebirala. Omusajja amanyi okugula omwenge n'ebyokulya nga chipusi, enkoko n'ebirala abawala babettanira nnyo olwo ne bajjula oluwombo lwa laavu.
- Okweraga Abawala ennaku zino baagala nnyo obutaala. Bettanira nnyo abasajja ab'erinnya omuli abasambi b'omupiira, Bannabyabufuzi ne basereebu abalala. Mu ngeri endala baagala nnyo abasajja abalina ebidduka. Omukazi bw'atuula mu mmotoka y'omusajja n'asowola ng'amaze.
- Endabika y'omusajja Abasajja abalabika obulungi bakuba nnyo abawala. Nga wasanze omusajja alabika obulungi bangi abawala babeeseza lweyo. Naddala abasajja abakola omubiri wamu n'abalaasi abawala bangi babettanira.
- Abasajja abacakaze Abawala bangi bettanira nnyo abasajja abadigize n'abo abamanyi okulya obulamu ne kkaasi. Omusajja ow'ekika kino abawala abeesalako bwesazi era ebiseera ebisinga bamanyi n'okubalwanira. Kale ggwe anoonya omuwala ow’okuwasa bino sooke obyekenneenye.


text:
LOODI meeya Erias Lukwago ne Male Mabiriizi batutte okusaba mu kkooti nga baagala kkooti ebawe fayiro y’akulira akakiiko k’ebyokulonda, Simon Byabakama bamanye omusaala gw’afuna.
Bano bagamba nti Byabakama tasaanidde kubeera mu kifo ky’akulira akakiiko k’ebyokulonda kubanga akyeyita mulamuzi wa kkooti ejulirwamu nga okufuna fayiro ye kigenda kubayamba okumanya omusaala gw’afuna na wa we guva oba mu kakiiko k’ebyokulonda n’essiga eddamuzi.
Bano okusaba kwabwe baakututte mu Kkooti Enkulu nga kuli mu musango omukulu gwe baggulawo omwaka oguwedde nga bawakanya akakiiko k’ebyokulonda okuteekawo ekkomo z’ennaku z’okutereeza enkalala z’abalonzi ne Byabakama okubeera ssentebe w’akiiko k’ebyokulonda nga bagamba nti teyasooka kulekulira kifo kye kyabulamuzi.
Basabye n’omulamuzi, Musa Ssekaana ali mu mitambo gy’omusango aguveemu kubanga tebamusuubiramu kusala mazima olw’okuba yali looya w’akakiiko k’ebyokulonda nga yaakawolereza mu kkooti.
Baategezezza nti Ssaabalamuzi Katureebe yayisa ekiragiro eri abalamuzi bonna mu 2009 obutawulira misango singa kiba ng’ omulamuzi yaliko looya wa gwe bawawaabira oba awaaba.
Omulamuzi Ssekaana yagaanyi okuguvaamu nga agamba nti Lukwago ne Mabiriizi bagezaako kumuyisaamu maaso, kumutiisatiisa na kuleeta byabufuzi mu musango.


text:
OMUSUMBA Aloysius Bugingo ayongedde okulumba mukazi we Teddy Naluswa nti taba kwawukana naye yandimukoze ekibi kubanga Teddy abadde waabulabe nnyo eri Bugingo. Bwe yabadde mu kusaba kwa ‘Lunch Hour’ eggulo mu kkanisa ya House of Prayer Ministries e Makerere yagambye: mbasaba munsonyiwe kubanga hhenda kwogeza bukambwe.
Ssinga si ssaala zammwe ze munsabira mwandibadde munsoma mu mawulire ng’Omusumba eyattiddwa mukyala we,” bwe yategeezezza wakati mu kasiriikiriro akaabadde mu kkanisa.
Bugingo yabadde yaakatandika okwogera, abagoberezi ne bamukubira engalo. N’akangula ku ddoboozi, “Ndi musanyufu nnyo okutuuka essaawa eno nga nkyali mulamu era nga nkyasobola okubaweereza kuba abantu bangi abattiddwa bakazi baabwe nga; Kasiwuukira, Nsenga, omusumba Tinkasiimire, James Kazini n’abalala era bonna tuboogerako ng’abagenzi mu kiseera kino,” bwe yakkaatirizza.
Yatuuse ekiseera n’aggyayo akatambaala okusiimuula entuuyo, nga bw’agamba nti mwetegefu okulekawo amaka ge agatunula ng’omuntu agasangibwa e Kitende asobole okutaasa obulamu bwe kubanga bwe businga.
“Nze nnava e Masaka nga ndi ku loole ya matooke ne ntandikira ku zeero noolwekyo ebintu bakola bikole si kye kikulu naye ekikulu kusigaza bulamu n’oweereza Katonda eyakutonda kubanga asobola okukuwa ebisingawo. “Abalabe b’omuntu tebabeera wala naye nange bulijjo nsula nabo mu nnyumba nga simanyi.
Naye kati Mukama abandaze era abo bonna abawoza mbu tumaze emyaka mingi tetusobola kwawukana tebamanyi kye boogerako kubanga ne sitaani gwe tulwanyisa essaawa eno naye yaliwo kuva dda naye na kati tukyamulwanyisa.”
Bugingo yagasseeko nti abamuwakanya olw’okuba ekkanisa agirinamu emigabo 100 ku 100 bamala biseera kubanga ye bwe yali asaba yasaba ku lulwe era nabo ne basaba ebyabwe era buli omu Katonda yamuwa ku lulwe.
Ekkanisa empya gy’agenda okuzimba eyitibwa Pentagon yaweze nga bw’erina okubeera ku ttaka lino era abakiwakanya bamala biseera kuba ne ssente ezaagula ettaka lino abagoberezi be baazisonda era be bannannyini migabo. Ettaka lino liwerako yiika 8 n’ekitundu, lyamalawo doola obukadde bubiri n’emitwalo 15 (eza Uganda obuwumbi 8 n’obukadde 50).
Bugingo yaweze nti sitaani ne bw’avaayo ne yeeyoleka atya tewali kigenda kugaana kuzimba kkanisa ku ttaka lya Canaan, wadde nga waliwo abaggulawo emisango basobole okubba ssente ezisondebwa. Mu nnaku 100 zokka basobodde okusonda obukadde 1,070 z’agamba nti abamulwanyisa ze baagala okubba.
Do you have a story in your community or an opinion to share with us: Email us at editorial@watchdoguganda.com


text:
KAMPUNI ya Vision Group ng’eri wamu n’ekitongole ekikola ku mutindo gwe ddagala mu ggwanga ekya National Drug Authority bawadde abayizi satifikeeti ssaako okubasasulira ku bisale bye ssomero olw’okwetaba mu kuwandiika amabaluwa agakwata ku biragalalagala.
Vision Group ng’eyita mu lupapula lwayo olwa New Vision baatongoza empaka z’okuwandiika amabaluwa mu mwezi gw’omusanvu omwaka guno okuva mu bayizi ab’enjawulo era nga gano gaali gafulumira mu katabo k’ebyenjigiriza akafulumira mu lupapula lwa New Vision.
Leero ku makya ,akulira kampuni ya Vision Group etwala n’olupapula lwa Bukedde , Robert Kabushenga ng’ali wamu ne Dr Sheila Ndyanabangi okuva mu minisitule y’ebyobulamu ssaako abasunsuzi abalala mu Vision Group bagabidde abayizi satifikeeti ne ceeke okuli ssente z’ebisale ze baawangudde omuli abaafunye emitwalo 50, 70 n’akakadde kamu.
Abayizi 20 okuva mu masomero ga pulayimale ne siniya be baasusunsuddwa era be bawereddwa satifikeeti n'ebisale bye ssomero.


text:
ABATUUZE b'e Kawempe balaze okutya olw'abatundira eby'okulya mu bifo ebicaafu ekiyinza okubaviirako endwadde ez'enjawulo ne basaba ekitongole kya KCCA okusitukiramu ku nsonga eno .
Abatunda eby'okulya ku nguudo z'omu kampala abasinga tebalina lukusa kuva mu kitongole kya KCCA ekiviriddeko buli omu okuteeka bizinensi wasanze ku bano kuliko abatunda Chips ne nkoko , chapati , emmere enfumbe ,omucomo n'ebirala.
E kawempe eby'okulya bintu bitundibwa ku myala ,okumpi ne kasasiro ,okumpi ne kaabuyonjo n'ebirala .Jane Nantumbwe omutuuze w'omu kizza zooni e Kawempe yategeezezza nti bantu bangi bafuna endwadde ezenjawulo eziva ku bitundibwa mu bifo
ebicaafu naye nga bbo tebakimanyi , yagasseeko nti abasiika enkonko ne chips ku nguudo ne mu butale abasinga bibaddibako ne babitereka ne babyongerezzako enkeera .
Yayongeddeko nti ensonga eno bazze bagitegeeza aba KCCA bekikwatako naye tewali kikolebwawo ng'era ebikwekweto ebisinga ku by'okulya basinga ku bikola mu super Market ez'enjawulo kyokka ng'abatundira ku nguudo ba bulabe nnyo kuba bbo ebidiba babisuzzawo ne babyongerezzako enkeera
Emmanuel Sserunjogi meeya we Kawempe gye buvuddeko yategeezezza nti kifuufu waliwo okwemulugunya ku bantu abatundira eby'okulya mu bifo ebicaafu ng'ekitongole kya KCCA kirina okusitukiramu n'ekibalabula oluvannyuma n'ekiryoka kibagobawo , yagasseko nti waliwo ensobi ezikolebwa abantu nga bakimaanyi kikyamu naye nga tebalinawo wantu
walala we bayinza kukolera


text:
FAMIRE emu eraze b'ebadde evuganya nabo mu kuwuga nti baabigere, bwe bakukumbye emidaali 25!
Tendo Mukalazi ne Kirabo Namutebi baalese bannaabwe babanyenyeza mitwe, Mukalazi bwe yawangudde emidaali 10 (egya zaabu 4, feeza 4 n'egyekikomo 2), ate Namutebi n'asitukira mu gya zaabu 11, kwe yagasse ehya feeza 4.
Bombi baana ba Hadija Namanda, akulira ekibiina ekitwala volleyball mu ggwanga, Uganda Volleyball Federation, nga baabadde mu mpaka z'okuwuga ezaabadde ku Kampala International School e Bukoto.
Empaka zino, eza National Independence Swimming Gala, zaabadde za mulundi gwa 18, nga zaategekeddwa ekibiina ekitwala omuzannyo gw'okuwuga mu ggwanga, ekya Uganda Swimming Federation, n'ekigendererwa ky'okukuza Ameefuga ga Uganda og'omukundi ogwa 57.
Mukalazi yawangulidde mu balina emyaka 15 n'okudda waggulu, ate Namutebi mu balina emyaka 13 ne 14, wabula essomero lya Aga Khan lye lyasinze mu masomero 23 ageetabye mu mpaka zino.


text:
Kino kyabadde kikwatagana n’ebyafulumidde mu bbaluwa ya poliisi kuba ekimu ku byabaddemu yabadde egamba nti, omubiri gwa Susan gwabadde gulaga nti yabadde anafuye nnyo olw’obutalya.
TWAGALA KUDDIBWAMU – FAMIRE
Cindy Magara, muwala wa John Magara omukulu, okutemulwa kwa muto we kwamusanze tali mu ggwanga ng’ali mu Australia gy’amaze akaseera.
Olwawulidde okufa kwa muto we, n’awandiika ebbaluwa gye yataddeko obukwakkulizo bba Daniel Lukwago agisome kigambo ku kigambo.
Cindy yasoose kugumya kitaawe n’aba famire abalala oluvannyuma n’ata akaka.
Yagambye nti, okuwamba abantu n’ettemu byefuze eggwanga buli lw’otega leediyo oba ttivvi olaba bantu batemuddwa n’abuuza nti kino kinaakoma ddi.
Yagambye nti, beetaaga okuddibwamu okuva eri ebitongole ekya Uganda Communications Commission (UCC) n’ekya National Identification Registration Authority (NIRA) n’amakampuni g’amasimu gabannyonnyole lwaki eggwanga likyalimu layini z’amasimu ezikola nga teziwandiisiddwa.
Omwaka oguwedde, Gavumenti yalangirira okusalako layini z’amasimu zonna nga August 30, ezinaabeera teziwandiisiddwa.
Kyamazima essimu zonna ezaali teziwandiisiddwa nga bannyini zo bakozesa densite z’eggwanga, zaasalibwako.
Emyezi etaano egiyiseewo nga Bannayuganda balowooza nti essimu zonna zaasalibwako wabula kyazuuse nti, wakyaliyo layini ezikozesebwa nga si mpandiise.
John Magara, yagezezzaako okuzuula bannannyini ssimu abatemu ze baabadde bakozesa okumukubira wabula tewali kye yazudde, k’ebeere poliisi terina kye yazizuddeko okutuusa muwala we lwe yatemuddwa.
Cindy agamba nti, ayagala okumanya lwaki eggwanga likyalimu layini z’amasimu ezitali mpandiise era Gavumenti erina okunnyonnyola.
Yagasseeko nti, ayagala abasse muto we, bagwe eddalu badduke bukunya ku nguudo za Kampala abantu bonna babategeere nti, be batemu


text:
Bya John Weeraga
Ebyafaayo biraga nti ennaku nga ttaano ezaakulembera okulumba Olubiri, ehhambo zaali ziyitihhana nti amagye ga Obote gaali gaakulumba.
Abaazirwanako n’Abaganda abawerako baagumba ku Lubiri ng’ekibulako kimu kubakunga kwahhanga mulabe. Kyokka Nkangi yagenda ku Lubiri n’abalabula obutalwana.
Olwo nga May 21, Obote amaze okutondawo ebibinja bibiri, eby’amagye ga Special Forces ate nga May 23 n’akwata abaami ba Kabaka basatu abaali abakambwe era abavumu.
Kisoboka okuba nga bino bye byatiisa Mayanja Nkangi atuuke n’okugaana Abaganda okulwanyisa amagye ga Obote ku olwo olwa May 24? Ekyaliwo ggwe nange, naye okusinziira ku muwandiisi, Phares Mutiibwa mu kitabo kye Uganda Since Independence, Abaganda baabulwa obukulembeze mu kiseera ekyo, ne balekerera Kabaka waabwe mu kaseera akazibu.
“Ssinga waaliwo omukulembeze akunga abantu naddala mu bitundu eby’omutawaana nga Katwe, Bwaise, Kasubi ne Nakulabye, amagye ga Obote gandisanze akaseera akazibu okuwahhangusa Muteesa era ebyobufuzi bya Uganda byandibadde birala nnyo n’okubonaabona tekwandibaddewo,” bwatyo Mutiibwa bwe yawandiika.
Ye Mutiibwa agamba nti ekimu ku bizibu ebikyasinze okukosa Uganda, y’engeri Buganda gye yafiirwamu amasaza Buyaga ne Bugangazzi, nti ssinga tekyali kino, Mmengo teyandifunye Katikkiro Mayanja Nkangi, eyali omuto ennyo ( emyaka 33) nga noolwekyo yali talina maanyi gakugira Gavumenti ya Obote kukola mivuyo gyonna gye yakola.
Ate nga n’okujja mu buyinza okusinziira ku Mutiibwa, bambega ba Obote mu Lukiiko e Mmengo baamuyambako. Kino ne Nkangi naye alinga akikkaatiriza, kubanga mu mboozi ne Sunday Vision, eyafuluma nga April 20 2014, Nkangi agamba nti olumu ku Ssande mu August wa 1964, omuntu omu yajja n’amutegeeza nti baagala yeesimbewo ku Bwakatikkiro kubanga eyaliko Michael Kintu baali bamukooye.
“Nze nali sikikkiriza, nali muto, nga siri mufumbo, ate nga ne Kabaka tammanyi. Ne bwe baaleeta erinnya lyange ku Bwakatikkiro saakuba kampeyini kubanga nali mmanyi sijja kuyitamu, naye kyanneewuunyisa nga bannonze mu bangi okulya ekifo kino,” Nkangi bwe yategeeza nga tannafa.
Kino Obote kye yali ayagala era mu mwezi ogwo ogwa August wa 1964, Obote mwe yasattululira omukago gwe yali akoze ne KY mu 1962 n’agoba ne baminisita ba KY mu Gavumenti abaali bafunye ebifo bino nga basinziira ku mukago guno.
Mutiibwa agamba nti abakulembeze ba Buganda mu 1966 baasuula mu nnyanga eggwanga lino, kubanga baalemelerwa okukunga abantu okuguguba, Mayanja Nkangi yasooka kwekukuma mu ofiisi ye, oluvannyuma n’addukira e Maganjo-Kagoma, ate oluvannyuma n’addukira mu kimotoka kya seminti ekyamutuusa e Busia.
Yayitira Nairobi okutuuka mu buwahhanguse e Bungereza. Mu 1971 nga Idi Amin awambye obuyinza, Nkangi yakomawo kuno nga musanyufu. “Amin akoze ekyafaayo, okuggya mu buyinza nnaakyemalira Obote, eggwanga linaafuna ku buweerero,” Nkangi bwe yayogera okusinziira ku Mutiibwa.
Mu 1985, Nkangi eyali akulira CP, Bidandi Ssali owa UPM ne Dr. Paul Ssemogerere owa DP beegatta ku Gavumenti ya Tito Okello Lutwa.
Nkangi yali minisita w’ebyabakozi, kyokka nga tannafa, abadde akyogera lunye nti Lutwa kyamutwalira wiiki bbiri okumukkirizisa okutwala ekifo kino n’amuggya ku mulimu gwe ogw’obwalooya mu ofiisi ye eyabeeranga ku Nkrumah Road.
Eky’ennaku nti Nkangi yeerabira nti Lutwa yali mu UNLA eyatta Abaganda bangi e Luweero nga ne mu kiseera ekyo we yafuukira minisita abantu baali bakyattibwa!
Kyokka wadde Nkangi yalina ensobi, naye mu kitabo ‘The desecration of my Kingdom,’ Ssekabaka Sir Edward Muteesa II agamba nti Nkangi yagezaako kye yasobola okulwanyisa obukulembeze obutagoberera mateeka.
Agamba: Obote yali amaze ebbanga ng’ayita ku leediyo ne ttivvi okwonoona erinnya lyange n’erya Buganda. Naye Olukiiko lwe lwali lusigaddewo okumuwakanya ng’agezaako okumenya Ssemateeka. Ssemateeka oyo ye yali atuwa enfuga eya federo ate nga twali tugirwaniridde.
Byonna Obote bye yali ayagala okuleeta byali byeraga lwatu nti ekifo kya Buganda mu Uganda tekikyaliwo. Enkyukakyuka ezimu ze yali ayagala yalina okufuna obuwagizi bwa bammemba b’Olukiiko basatu ku bana, okusobola okuyitamu kale ng’alaba tekisoboka.
Kye yakola, kwe kukubira Katikkiro Mayanja Nkangi n’amusaba amulabe mu bwangu kubanga waaliwo ekirina okukolebwa.
Zaali ssaawa 5:00 ez’ekiro, Katikkiro n’amugamba nti obudde buyise era yeebase. Yamugamba nti bwe kiba ng’ensonga za maanyi, azisse mu buwandiike.
Naye Nkangi ndowooza yatya kumutega katego, era Obote teyabiddamu. Ffenna twali tukimanyi nti Obote anoonya ekintu kyonna kwe yeesonsa.”


text:
ABAZIGU balumbye poliisi y’e Kabowa mu Kampala ne batema abaserikale babiri ebiso be baabadde baggyako emmundu. Poliisi yalwanye nabo era mu masasi agaakubiddwa, erimu lyakutte omuvubuka Sudais Mpiima ow’emyaka 24 n’afa ng’atwalibwa mu ddwaaliro e Mulago. Abaserikale babiri batuusidwako obuvune obw’amaanyi. Omu ye John Warren Kirya ng’ono yatemeddwa ekiso ku mutwe.
Omuserikale omulala ye Arafa Okanyasi ng’ono yafumitiddwa ekiso mu lubuto era waayise ekiseera kitono n’atandika okufuka omusaayi nga kirowoozebwa nti yatuusiddwako obuvune bw’amaanyi mu nda mu lubuto.
Oluvannyuma lw’akanyolagano ak’amaanyi, abaserikale baanywezezza omuvubuka eyabalumbye gwe baategedde nti ye Rogers Kamya eyavugako bodaboda mu kitundu ekyo kyokka banne be yabadde nabo beemuludde ne badduka . Obulumbaganyi buno bwaguddewo ku Lwokuna ku ssaawa nga ssatu ez’ekiro.
OMUSIRIKALE KIRYA ANNYONNYOLA Nnabadde ndi waka we nsula okumpi ne poliisi, ne mpulira oluyogaano ku poliisi. Waayise akaseera katono mukama wange OC Abdu Nasser Hidujja n’ampita nnyanguwe nti twabadde tulumbiddwa ab’ebijambiya.
Nnakutte emmundu yange ne nzija era nnasanze omuzigu yeekalakaasa n’ekiso alumba baserikale okubaggyako emmundu amasasi ne gatandika okukubwa mu bbanga nga tulowooza nti omuzigu ajja kutya adduke kyokka yayongedde kugoba baserikale kubaggyako mmundu. Bwe nnamwetegerezza ng’alina ekiso, kwe kusalawo ne nkasuka emmundu yange ne mmulumba tumeggane.
Mu kavuvugano gano yansozze ekiso ku mutwe ne ntandika okuvaamu omusaayi n’annyigira wansi kyokka ne mmulwanyisa okumwetakkuluzaako. Mu kiseera kino muserikale munnange, Arafa Okanyasi yanziruukiridde n’agwira omuzigu kyokka mu kulwanagana kuno omuzigu yaggyeyo ekiso kye yabadde akwese mu kiwato n’afumita Araf mu lubuto omusaayi ne gufukumuka.
Wabula abaserikale abalala bazze ne bayamba omuzigu n’agonda ne bamukwata n’atwalibwa ko poliisi e Katwe n’aggalirwa. Kyokka ekiso ekimu kye yabadde nakyo kirowoozebwa nti abamu ku banne be yazze nabo baadduse nakyo ne bakikweka. Omuzigu ono yagguddwako emisango egiwerako okuli okulumba poliisi egiri ku fayiro nnamba SD:45/08/03/2018.
Wabula abatuuze baanenyezza poliisi obutakuba musajja ono masasi n’atuuka okulumya abaserikale baayo kumpi kubatta. Atwala poliisi ye Kabowa, Nasser Hidujja yategeezezza nti omusajja ono yabadde ayagala mmundu nti kyokka alabika alina ekibinja kinene kyakola nanakyo ekyetaaga okunoonyereza.


text:
MMENGO eyogedde ku nkyukakyuka Pulezidenti Museveni ze yakoze mu baminisita n’egamba nti Bannayuganda bajja kusanyuka ssinga abaalondeddwa banaatuukiriza...
Sheikh Yakubu Manaafa omukugu mu bya Islamic Banking, yalabudde ba Sheikh okukuuma eby'obugagga bye balina ng’ettaka n'ategeeza nti mu nkola eno alina...
Sheikh Muhammudu Ssekimwanyi asabye abazadde okusooka okusuula shirik balyoke basabire abaana baabwe nga baagala bayite ebibuuzo
Yagambye nti omulembe gw’abataasoma gwakoma dda n’ategeeza nga gavumenti bw’ekoze ekisobaka okuyamba Bannayuganda okusoma omuli; enkola ya bonnabasome...
"Kitalo nnyo okusanga Imaam omulamba nga gwe akuliddemu emikolo gy'okuwoowa omwana ow'emyaka 14, bannange obwo bukulembeze nabaki!.
Abasiraamu mutoole akatono ke mulina mu kusaddaaka mugaggawale ku lwa Allah
Ekibadde mu kusaala Idd mu bifaananyi
PULEZIDENTI Yoweri Museveni asuubizza okuwa Abasiraamu ssente basobole okukulaakulanya ekifo kyabwe e Namugongo we battira Abasiraamu abajulizi nakyo kituukane...
AKULIRA Daawa mu Uganda, Sheikh Nuhu Muzaata Batte aweze okulwana na buli yenna ayagala okumenyawo amasomero ag’Obusiraamu.
PULEZIDENTI Museveni atenderezza obumu bw’Abasiraamu b’e Mbarara n’ategeeza nti bwakuyamba okutwala eddiini eno mu maaso.
29 May 2020
28 May 2020
28 May 2020
28 May 2020
28 May 2020


text:
Bya Lilian Nalubega
Kabaka Ronald Muwenda Mutebi II olunaku lw'eggulo abakungu b'ekitongole ekivunaanyizibwa ku kuwandiisa n'okugaba densite mu ggwanga ekya NIRA bagenze mu Lubiri lwe e Bbanda ne yeewandiisa era n'aweebwa densite.
Kabaka densite emukwasiddwa kaminsona avunaanyizibwa ku kuwandiisa abantu mu ggwanga, Col. Moses Mwesigwa owa NIRA.
Ng’enteekateeka bw'eba, Ssaabasajja yasooka kujjuza foomu ezisaba okufuna densite n'akubwa ekifaananyi n'okuteeka ekinkumu kye mu kyuma n'oluvannyuma nga bino yabikolera mu Lubiri lwe e Mmengo emabegako okutuusa lwe yasiimye n'emukwasibwa.
Abamu ku beetabye ku mukolo guno okwabadde omumyuka wa Meeya w'e Lubaga, omulangira Asuman Ntale yategeezezza nti, Kabaka ekifaananyi kyamukubirwa Mmengo ng’eno y'ensonga lwaki abakungu ba Lubaga Division baakiikiriddwa ku mukolo guno ogwabadde mu Lubiri e Mmengo.
Abalala abaabadde ku mukolo guno ye, muwandiisi wa Kabaka D.D. Mukiibi, David Ntege David n'abakungu ba NIRA.
Mwesigwa nga yaakamala okukwasa Kabaka Mutebi densite yategeezezza nti, yali yaggwa dda nga yakolebwako mu nnaku bbiri era ne yeebaza Kabaka olw'okusiima ne bagimukwasa.
Yagambye nti, ekikolwa kya Kabaka okufuna densite kyakuwa abantu abalala okuyiga n'okwekubiriza okuzifuna awatali kwekwasa nsonga ndala yonna era n'abakubiriza naddala abatannazifuna okutwala Kabaka nga eky'okulabirako.


text:
Minisita w’egwanga omubeezi ow’ebyenjigiriza ebyawaggulu era nga ye mubaka wa Palamenti ow’e Bamunanika John Muyingo aduukiridde abakadde mu kitundu kyakikirira nga omu ku kawefube w’okubazaamu esuubi gwe yatandika gye buvuddeko.
Muyingo agamba nti abantu abakuze mu myaka balina okufiibwako baleme okuggwamu essuubi, kubanga amaanyi agakola baba tebakyalina.
Yabadde mu kkanisa y’e Kiziba – Kikyusa mu disitulikiti y’e Luweero oluvanyuma lw’okutambuza ekkubo ly’omusaalaba.
Oluvannyuma minisita Muyingo bwe yavudde ku by’okutambuza ekkubo ly’omusaalaba, yagabye ebirabo bya paasika eri abakadde 50 era nga buli kyalo balonzeeyo bannamukisa 10 okuva ku myaka 60 ng’ebyalo omuli Wakivule, Kyakatulo, Kiwamirembe, Ssennyomo B, ne Kabaloge era nga buli mukadde yafunye Bulangiti, emigaati, sukaali, omunnyo, amajaani ne sabbuuni.
Do you have a story in your community or an opinion to share with us: Email us at editorial@watchdoguganda.com


text:
Bw'olabirira daasi boodi yo n'esigala nga nnamu ate ng'erabika bulungi READ MORE
03 Feb 2020
Winnie Nangendo ow’e Ttuba-Kulambiro mu Nakawa agamba nti okwagala kwesasuliza omulenzi eyamulumya omutima... READ MORE
09 Jan 2020
GAVANA w’ekibuga Nairobi e Kenya, Mike Sonko 44, ayiwaayiwa ssente n’okukozesa ebintu ebiriko zaabu gamumyukidde... READ MORE
12 Dec 2019
29 May 2020
28 May 2020
28 May 2020
28 May 2020
28 May 2020
Emitendera gy'okufumba ennyama y'embuzi ensiike nga kafulu.
KU Ssande eno, lwe gwaweze omwaka okuva akabenje ddekabusa lwe kaagwa ku nnyanja Nalubaale abantu abasoba mu 30 ne bafiira mu mazzi, famire z’abagenzi...
Okufuuka Pulezidenti, Ssekabaka Mutesa yalondebwa Palamenti, n’amyukibwa Sir. William Wilberforce Nadiope Kajumbula eyali Kyabazinga wa Busoga.
NE WANKUBADDE ng’abantu abasinga Bermuda Triangle bamumanyi ng’ekifo ekibuzaawo abasaabaze ababeera mu nnyonyi ne ku mmeeri, ebifo ebirala bingi ebikakasiddwa...
‘ABAMPITA malaaya muyinza n’okuba mubeera mu kikolwa ekyo nga nze sibeerangamukko. Saagalangako basajja babiri mulundi gumu, nsooka ne nfuna...
By'olina okukolera olusuku lwo okusobola okulufunamu ssente nga terunnakutuka


text:
Omusumba Ssenfuma ajaguzza emyaka 25 egy'ekkanisa ye n'okuweebwa ekitiibwa ky'obwadokita n'awa obukodyo bw'okuwangula mu bulamu
By'olina okumanya ku kusala ebisolo osobole okweyoolera empeera
Abasiraamu mutoole akatono ke mulina mu kusaddaaka mugaggawale ku lwa Allah
Omukkiriza tosaana kuyitwako lunaku lwa Arafa lw'osonyiyibwa amazambi ag'emyaka ebiri
Abayizi abasoba mu 300 bafunye Essakalamentu lya Ukalisitiya ne bajaganya
Okutendeka omwana mu Kisaakaate ate n'adda eka ng'abazadde tebamanyi ngeri ya kubalambikamu kubeera nga kwoza n'oyanika mu ttaka
Musomese abaana abawala mu kifo ky’okubatunda ng'ente nga tebanneetuuka.
Dr.T olumaze okukuba abalokole emiziki n'asaba omukisa okuva ewa musumba munne Jeremiah Ssebakijje
Omusumba Kaggwa akukkulumidde bannabyabufuzi abava mu kitundu ky'e Masaka obutakikulaakulanya
Mwekwase Mukama muleme okukaaba ku nkomerero nga bwe gwali ku Adam ne Eva
29 May 2020
28 May 2020
28 May 2020
28 May 2020
28 May 2020


text:
Enyanjula
Tubaniriza ku mukutu guna ogwa intaneti ogw'Amannya Amaganda.
Ekigendererwa ky'omukutu guno, kwe kwongera okubangula buli muntu ku ntuuma
y'amannya mu lulimi
Oluganda
Amannya gano gagabanyiziddwa mu mitendera ena. Amannya ag'Abantu,
ag'Emmere, ag'Ebisolo, ag'Ebiwuka,
ag'Ebinnyonyi , ag'Ebimera,
ag'Emirimu , ag'Endwadde namalala.
Ebintu ebiri ku mukutu guna
bikunganyiziddwa mu ngeri ez'enjawulo, okuva mu bitabo, okuva ku mikutu emirala
ejja intaneti, okuva mu bakadde era n'abo bakakensa mu mannya amaganda.
Okusobola okweyongera ku mannya londa omutendera ogwo gw'oyagala okusomako
waggulu. Oba bwoba oyagala okunonyereza kumannya amaganda, londa kumutendera
gwoyagala okunonyerezako wammanga.
Buli lunaku olukya twongera ku mukutu guno. Bwoba olina ky'omanyi ku mannya
amaganda, tuwandiikire tukigatteko. Oba waliwo ekikyamu ky'olabye tuwandiikire,
nakyo tujja kukigolola.


text:
Omuyimbi Winnie Nwagi alaze nti ddala Katonda yamuwa ekitone mu bintu bingi era mu Uganda, y’omu ku bakyala abayimbi, abategeera okukyusa ekiwato.
Nwagi asobodde okweyambisa omukutu ogwa Instagram okuzinira ku luyimba lwa ‘The Night Is Still Young‘ kyokka bambi bangi ku basajja basigadde basabbaladde.
Wadde Abaddu ba Allah bakyali mu kisiibo, Nwagi tebimukwatako era agambye nti bw’oba tokyagadde oli waddembe okugenda, “U don’t like it Pse move“.
Wabula ku mukutu gwe ogwa Instagram, abamu ku bagoberezi be ‘Madrat and chiko‘ basabye Nwagi abalage ku bwereere bwe, “Tulagire dala nudes lockdown etunyumire“.


text:
Akataffaali
Akataffaali (living cell).
Obutaffaali obuzimba ekiramu (cells), kitegeeza obutaffaali obuzimba buli kiramu, omuli ensolo n’ebimera. Obutaffaali buno bwe bukola obuzimbe bw’omubiri, ne buyingiza ebiriisa (nutrients) mu mubiri okuva mu mmere, ne bukyuusa ebiriisa bino, okubifuula amasoboza (energy), era ne bukola emirimu gy’omubiri egy’enjawulo.
Obutaffaali bulina ebitundu bya njawulo nga buli kitundu kirina omulimu gwakyo egw’enjawulo. Ebitundu by’akataffaali bino biyitibwa “olugaanire” (organelles). Buli kataffaali kaliko ebitundu (olugaanire) bino:
(i) Katopulaazi.Katopulaazi luba luzzizzi (fluid) munda mw’akataffaali oluba lwetoolodde olugaanile (ebitundu by’akataffaali).
(ii) Endopulaazi letikyula
Endopulaazi letikyula (endoplasme reticulum), ky’ekitundu ky’akataffaali ekiyamba okufulumya molekyu ne kizisindika mu bitundu eby’enjawulo munda oba wabwelu w’akataffaali.
(iii) Bbulogi
Bbulogi (Bolgi apparatus) ky’ekisengeka molekyu ezifulumizibwa “endopulaazi letikyula” okuzisobozesa okufulumizibwa wabweeru w’akataffaali.
(iv) Lisosamu ne perekiso
Lyasosomu ne perekiso (lysosomes and peroxisomes) bitundu bya kataffaali ebizza obujja akataffaali nga bikola ku bakitilia eziba zikalumbye ela ne zijjamu obutwa (toxic substances) ela ne zizza obujja ebitundu by’akataffaali ebivudde ku mpagala.
(v) Mitokyandira
Mitokyandila (mitochondria) ziba oligaanile ez’enjawulo ezijja amaanyikasoboza (energy) munda okugateeka mu mbeela akataffaali gye kasobola okukozesa. Mitokyandira zirina sabusitansi z’oluzode (genetic material) ezaazo ku bwazo, ezeyawudde ku DNA eri mu buziizi era ziyinza okweyubula ku bwazo.
(vi) Obuziizi(nucleus)
Obuziizi (nucleus) y’ekola nga ekifundikwa ky’ebilagilo by’akataffaalikazimbamubili, n’eweeleza ebilagilo ebikuza akataffaali, okweyabuluzaamu oba okufa. Obuziizi era y’ennyumba ya DNA, eddoboozi ly’ebiragilo ly’enkola n’enkula y’omubiri gw’ekiramu, omuli obutereke (gene). Obuziizi yebulunguddwa akabubi (membrane) akayitibwa “akabaasa ka obuziizi” (nuclear envelope), akakuuma DNA era ne kaawula obuziizi n’ebitundu by’akataffaali ebirala.
(vii) Olububi lwa Pulaazima
Olububi lwa pulaazima (plasma membrane) lwe lubikkiridde ku ngulu kwa akataffaalikazimbamubili ku ngulu. Lwawula akataffaali n’ebitundu ebiddako era ne lukkiliza ebiriisa okuyingira n’okufuluma akataffaali.
(viii)Libosoomu
Libosomu (ribosomes) ziba olugaanire(bitundu bya kataffaali) ebisobola okuseyeeya ekyeere mu katopulaazi (cytoplasm) oba ne byegatta ku endopulaazi letikyula.


text:
Abalwanirira Eddembe Ly'ebisolo Bakukkulumye
Abalwanirizi b’eddembe ly’ebisolo wano mu Uganda bagamba nti bagenda kufafagana ne Poliisi nga bagiranga kukira bisolo bikozesebwa mu kwekalakasa nebalyoka babitulugunya okufa obufi, nga bakirako abagamba nti nabyo biba byekalakasa songa bikozesebwa bukozesebwa.
Bano okuva mu mbeera kigoberedde amawulire agalagiddwa abavubuuka mu mukago ogwa Jobless Brotherhood bwebasudde obufukuzi ku Palamenti, olwo ofiisa omu essungu lyona nalimalira ku bufukuzi nga bano bagamba nti kyeyakoze kikyamu era alina okukangavulwa.


text:
ABASERIKALE ba poliisi nga bakolaganira wamu n’abeekitongole kya ISO bakutte abantu abalala babiri ku by’omuliro ogwasse abayizi 10 e Rakai.
MINISITA w’ebyenjigiriza Janet Kataha Museveni yagenze kipayoppayo mu nnyonyi ya nnamunkanga e Manya, Kifamba mu disistulikiti y’e Rakai okusaasira ku...
Emiranga, obulumi n'okwazirana ku ssomero lya Manya SSS eryakutte omuliro.
Eyo mu ttumbi ng’abayizi beebase, abantu ab’ettima baabasibidde munda mu kisulo, ne balyoka bakikumako omuliro ne kiteta.
29 June 2020
28 June 2020
01 July 2020
30 June 2020
03 July 2020


text:
Kasolo asinga kumanyibwa nga "Arsenal". Kyokka oluusi yeeyita Hussain oba Kopian.
Ye ne banne okuli Johnson Lubega (alina enviiri z'abaraasi) ne Hussein Kisekka baakukunuddwa mu kifo kya Mabiito e Nateete okumpi n'e poliisi, ekimanyiddwa olwa bamalaaya abeetundirawo.
Okubakwata kyaddiridde omuyiggo gw'abeebyokwerinda okuli bambega b'amagye aba CMI.
Okubafuna, waabaddewo okwekenneenya essimu ya Nagirinya ne kizuulwa nga bwe yamala okuwambibwa ku Lwokusatu nga August 28, 2019, enkeera ku Lwokuna essimu ye eraga nga baagiggyako ssente emitwalo 50 ku Mobile Money e Nateete.
Nagirinya yawambibwa e Lungujja mu kiro kya August 28, ng'ali ne Kitayimbwa eyali amuvuga.
Emirambo gyabwe gyazuulwa ku Lwokutaano nga August 30, e Nakitutuli-Nama mu Mukono. Essimu ya Nagirinya yalaze nga ssente zaggyibwayo ku Mobile Money e Nateete.
Bambega baagenze mu kifo ekyo ne bakwata addukanya Mobile Money ayitibwa Nakubulwa. Ono ye yabategeezezza nti ssente tezaggyiddwaako mukazi.
Zaggyiddwaako basajja era abamanyi bulungi bavubuka b'e Nateete. Yabuulidde abaserikale nti bannannyini ssimu atera okubalaba ku Mabiito-Nateete.
Ku Ssande ekiro, abeebyokwerinda baazinze ekitundu ne bakwata abavubuka bano. Eggulo abaakwatiddwa baabazzizzaayo okulaga gye babadde basula ne gye bassa essimu ya Nagirinya.
Baafunyeeko essimu emu endala yabadde tennazuuka we bwazibidde eggulo. Nga babakutte, Kasolo yattottodde ebyaliwo.
Agamba: Nze Kasolo era bwe twawamba Nagirinya nze nnavuga emmotoka ye. Kitayimbwa eyali avuga Nagirinya ye olwamuggya ku siteeringi, twamukubirawo jjeeke y'emmotoka ku kawompo n'afiirawo, omulambo ne tugussa mu bbuutu.
Bwe twava e Lungujja, emmotoka twagitwala mu Kitooro e Nateete emabega wa poliisi.
Awo we twaggyira omulambo gwa Kitayimbwa mu mmotoka ya Nagirinya ne tugussa mu ndala Prado eyalimu omukazi n'abantu abalala.
Nagirinya naye twamussa mu Prado nga mulamu. Kasolo yavuga emmotoka ya Nagirinya n'agenda nayo e Kireka (bye baakolayo tannabyogera).
Oluvannyuma n'agizzaayo e Nateete we yagisuula. Aba Prado baavuga omulambo gwa Kitayimbwa ne Nagirinya (nga mulamu) ne bagenda e Nama- Mukono, we battira Nagirinya olwo emirambo gyombi ne bagisuula mu mwala ne bagibikkako ebisubi. Mu mmotoka ya Nagirinya baanyagamu emitwalo 17 n'essimu ze bbiri.
Mu kumutulugunya baamusaba "PIN" gye baakozesa enkeera okuggyayo ssente emitwalo 50 ku Mobile Money.
Bambega baategeezezza nti abaakwatiddwa bakyalina bingi bye bababuuza okuli okwogera omugagga eyabatuma.
Kasolo abadde yaakayimbulwa okuva e Luzira kyokka emisango egyamusibya gyabadde teginnamanyika.
Abatemu mu kutta Nagirinya n'okuggya omulambo gwa Kitayimbwa mu mmotoka, omusaayi gwabasammukira.
Omu ku batemu ekikooti kye yalimu yakirekawo e Nama ate abalala abaali mu Prado engoye ne bazisuula e Namanve.
Bambega nayo baagenzeeyo n'abatemu babalage we baasuula engoye. Nakubulwa addukanya Mobile Money yategeezezza nti bizinensi agikola ne bba Disan.
Edduuka lyabwe liri mu Musoke zooni. Adam Ssozi, akulira ebyokwerinda mu Musoke Zooni yategeezezza nti Nakubulwa yakwatiddwa Lwakutaano.
"Abatuuze bankubidde essimu nga bambuulira bwe waliwo abasajja b'emmundu abasazeeko Mobile Money.
Nnayanguye okutuuka ne ndaba abatuuze bange Nakubulwa ne bba nga babassa mu mmotoka Noah ne mbawondera okutuuka ku poliisi e Nateete", bwe yannyonnyodde. N'agamba nti atwala poliisi yamukakasizza nti baliko bye babeetaaza ku buzzi bw'emisango.
James Kiganda, muliraanwa wa Disan agamba; Disan alina obuyumba bubiri obwa Mobile money, ng'akamu (akali mu langi za Airtel emmyuufu) n'akalala ka MTN.
Nakubulwa akola emisana ate bba n'akola ekiro okukeesa. Ekifo we bakolera, waliwo ebbaala nnyingi ezikola okukeesa.


text:
BUL FC ekansizza eyaliko ssita wa SC Villa, URA FC ne Onduparaka FC, Vitalis Tabu okwongera okwenywezza nga bavuganya ku kikopo sizoni eno.
Tabu yeegatta ku Onduparaka FC ng'ava mu URA ku ntadikwa ya sizoni eno 2019-2020 oluvannyuma lw'endagaano ye okugwaako. Wabula oluvannyuma lw'okumala emyezi 4 nga Onduparaka temusasula, Tabu yagyabulidde n'agenda mu BUL FC.
BUL egulawo oluzannya olwokubiri nga battunka ne Bright Stars ku Lwokutaano luno. BUL y'emu ku ttiimu eziraze omutindo omulundi sizoni eno nga bali mu kyakusatu n'obubonwero 29 okuva mu mipiira 15.
Mu ngeri y'emu, BUL eyogereza abazannyi ba Tooro United; Fredrick Kigozi ne Godfrey Lwesibawa.


text:
Bya Hafswa Nankanja
Kadhi wa Mukono n'emiriraano, Abdu Noor Kakande akuutidde Abasiraamu okunyiikira okuwa saddaaka mu nnaku zino 10 ez'omukisa ez'omwezi gwa Dhul Hijja ze tulimu.
"Zino ennaku ze tulimu za kwenyagira mpeera na kwegayirira mungu ate buli ebikutte. Muweeyo eri Allah mulyoke mumusabe. Tosobola kusaba Allah kukuwa ate nga ggwe oli mukodo eri abalala," Kadhi Kakande bwe yagambye.
Bino yabyogeredde ku ssomero lya Kasawo SS e Kyaggwe - Bugerere bwe yabadde aggulawo omuzikiti gw'essomero, Kasawo Masgid Musa, ogwazimbiddwa abamu ku bayizi abaasomerako mu ssomero eryo nga baakuliddwa Yahaya Kasujja.
Yagasseko nti, omuntu yenna ayagala okugaggawala tolina kusabiriza balala wabula, ggwe waayo akatono k'olina olwo Allah omusabe nga bw'omujuliza ye ajja kukutemera empenda. Saddaaka tetegeeza ssente zokka wabula ne mu bintu ebikalu ng'engoye, ebyokulya n'okulagira okukola emirimu emirungi.
Hajjati Hazida Nsubuga, omukulu w'essomero yasiimye era n'asaba abayizi okwongera okukolaganira awamu n'obukulembeze bw'essomero lino kiyambeko okwongera okulikulaakulanya.


text:
Omubaka we Makindye West, Allan Ssewanyana akwattiddwa Poliisi enkya ya leero ku katale akamenyeddwa e Kyengeza, Munyonyo mu divizoni y’e Makindye, Kampala.
Enkya ya leero ab’ekitongole ekikuuma obutonde bw’ensi aba National Environmental Managemnet Authority (NEMA) nga bayambibwako Poliisi bakedde kumenya akatale k’e Kyengeza nga kigambibwa kali mu ntobazi era abasuubuzi bonna basigadde mu maziga.
Omubaka Ssewanyana akedde kulambula akatale akamenyeddwa era atabukidde Poliisi n’aba NEMA okumenya akatale ng’abakulembeze tebategeezeddwako, kwekusaba abasuubuzi okuvaayo ku nsonga ez’enjawulo ezibanyigiriza.
Oluvanyuma Ssewanyana akwattiddwa Poliisi ku bigambibwa nti abadde akuma omuliro mu bantu era atwaliddwa mu kifo ekitamanyiddwa.
Abasuubuzi bagamba nti abakulembeze babadde babagyako ssente wakati 1,000,000/= ne 200,000/= okufuna ekifo, oluvanyuma lw’okusengulwa okuva e Mulungu nga n’abasuubuzi abamu bavudde mu katale Ggaba olw’amazzi okweyongera.


text:
OMWEZI gwa March gwa bakyala era obwenkanya olw'obulungi gwe gwali omulamwa gw'ebijaguzo by'olunaku lw'abakyala nga March 8. Wabula ekyebuuzibwa nti obwenkanya mu mirimu bwo weebuli?
Kalondoozi bwe yeebuuzizza wiiki ewedde lwaki abakyala obwenkanya bukyabeesambye ate nga bafungizza, abantu naddala abaami baawakanye nga bagamba nti obwenkanya abakyala baabufuna dda, era ne basaba bwiino.
Wabula ttooci ekubiddwa mu bitongole ebimu eraga nti Gavumenti erinako w'etuuse bwe yalonda abakyala okukulira ebitongole byayo ebimu naye bw'ogeraageranya mu bifo bitaano oba 10 mu bitongole ebyo, olaba nga minzaani ekyewunzikidde wa baami.
Enkulaakulana eyannamaddala esobola okutuukibwako ssinga abakazi n'abasajja baweebwa omukisa kenkanyi mu mirimu egitali gimu n'okukakasa ng'abaana abawala baweebwa obukugu obubasobozesa okwebeezaawo.
Kyo tekyewuunyisa nti enkulakulana yonna okutuukibwako, bakazi n'abasajja balina okugyenyigiramu butereevu anti n'okunoonyereza okwakolebwa ku makampuni 21,980 mu nsi 91 kwalaga ng'ekyabakyala okubeera mu bifo ebikulu bwe kyali kisobola okuleetera enkulaakulana n'entambula y'emirimu okweyongera.
OMUWENDO GW'ABAKYALA MU BIFO EBIKULU MU BITONGOLE EBITALI BIMU
Ng'abalala bwe bakyalindirira enkola zino nabo okubatuukako, bangi balowooza nti obwenkanya obw'ekika bwe kiti bwanditandikidde mu bitongole bya gavumenti byokka.
Mu ngeri eno, tukoze okunoonyereza mu minisitule n'ebitongole bya Gavumenti ebitali bimu okuzuula oba ng'obwenkanya bussiddwa mu nkola.
Wadde tulina minisitule eziwerako, ezikulirwa abakyala zikyali ntono ddala sso nga n'ezimu ku zino omuwendo gw'abakyala abali mu bukulembeze obw'oku ntikko mutono bw'ogeraageranya n'ogwabasajja.
1 Minisitule y'ebyenjigiriza n'ebyemizannyo; Wadde ng'eno ekulirwa mukyala wa pulezidenti, Janet Kataaha Museveni, ku bifo 5 ebisinga obukulu , 3 ku byo birimu basajja nga kuno kuliko; ekifo kya minisita omubeezi ow'ebyenjigiriza ebyawaggulu, minisita omubeezi ow'ebyemizannyo wamu n'eky'omuwandiisi w'enkalakkalira.
Minisita omukyala aliko ye RoseMary Sseninde ng'ono ye minisita omubeezi ow'ebyenjigiriza ebisookerwako.
2 Ekitongole kya Kampala Capital City Authority; Ng'oggyeeko ekifo ky'akulira ekitongole kino, ebifo ebyenkizo ebirala kuliko; Minisita w'ensonga za Kampala n'emiriraano, minisita omubeezi owa KCCA, Loodi Meeya n'amumyuka wabula nga ku bifo bino byonna, 3 byokka bye bituuliddwaamu abakyala.
Bano kuliko; Betty Namisango Kamya nga ye minisita w'ensonga za Kampala n'emirirwano, Benna Namugwanya ng'ono ye minisita omubeezi owa KCCA ne Sarah Kanyike Ssebaggala ng'amyuka loodi meeya wa Kampala. Ku divizoni 5 ezitwalibwa ekitongole kino, divizoni emu yokka y'erina meeya omukyala ng'ono ye Joyce Ssebugwaawo era ono ye nga meeya wa divizoni ye Lubaga, abasigadde basajja.
3 Minisitule y'eby'obulamu; Eno ekulemberwa Dr.Ruth Jane Acheng, omuwandiisi wayo ow'enkalakkalira ye Dr.Diana Atwine sso ng'erina ne baminisita abenjawulo okuli; minisita omubeezi ow'eby'obulamu Sarah Achieng Opendi ne Joyce Moriku ng'ono ye minisita omubeezi ow'ebyobulamu ebisookerwako.
Ku bifo ebikulu ebisinga mu minisitule eno, ebifo 5 birimu bakyala olwo ebisigadde bya basajja, ekiraga obwenkanya.
4 Minisitule y'ekikula ky'abantu, abakozi n'enkulakulana; Ekulirwa Janet Mukwaya. Abakulembeze abakyala abalala kuliko; Florence Nakiwala Kiyingi nga minisita omubeezi ow'ensonga z'abaana n'abavubuka wamu ne minisita omubeezi ow'ekikula ky'abantu n'obuwangwa, Peace Mutuuzo.
Abakyala bano abasatu okubeera mu kifo kino, kirekera abasajja ekifo kimu kyokka kw'ebyo 4 ebisinga obukulu mu minisitule eno nga ky'ekifo ky'omuwandiisi ow'enkalakkalira.
5 Minisitule y'ebyettaka, amayumba n'enkulaakulana y'ebibuga; Ku bifo 5 ebisinga obukulu mu minisitule eno, 3 bitwalibwa bakyala ng'olwo ebibiri (ekya minisita omubeezi ow'amayumba n'ekya minisita omubeezi ow'enkulaakulana y'ebibuga) bye byatwalibwa abasajja.
Ku bino kuliko; ekifo ky'akulira minisitule eno nga ye Betty Amongi Ongom, minisita omubeezi ow'ettaka nga ye Persis Namuganza, nga kw'otadde n'omuwandiisi w'enkalakkalira Dorcas W. Okalany.
6 Minisitule y'ebyamasannyalaze n'eby'obugagga obw'omu ttaka; Mu bifo 5 ebiri mu kitongole kino, ebirimu abakazi biri 2 byokka nga kwe kuli ekya minisita akulira minisitule eno, Irene Muloni ne Prisca Bonabantu ng'ono akola nga ‘Under secretary.' Wabula mu bitongole ebirala ebikwatagana obutereevu ne minisitule eno byonna bikulemberwa bakazi.
7 Ekitongole ekivunanyizibwa ku kukuhhaanya omusolo ekya URA; Mu bifo 5 ebisinga obukulu ku kakiiko akafuga ekitongole kino 4 ku bano abakyala era nga kuliko;
Doris Akol ng'ono ye komisona genero, Sarah Birungi Banage, amyuka kamisona genero, Milly Isingoma Nalukwago amyuka kamisona avunaanyizibwa ku kunoonyereza, okuteekateekera n'enkulaakulana nga kw'otadde ne Patience Emily Tumusiime Rubagumya avunaanyizibwa ku nsonga z'akakiiko ne by'amateeka.
8 Minisitule y'obusubuuzi, amakolero n'amakampuni; 2 ku bifo ebikulu mu ministule eno bye birimu abakyala nga kuno kuliko; ekya Amelia Kyambadde ng'ono y'akulira minisitule eno ne Grace Adong Choda akola nga ‘under Secretary'. Ebifo ebirala okuli; minisita omubeezi ow'amakolero, dayirekita w'eby'obusubuuzi n'amakampuni nga kw'otadde n'eky'omuwandiisi omukulu bonna basajja.
8 Ekitongole ekivunaanyizibwa ku kukola enguudo ekya UNRA; Ku kakiiko akakulu akaluhhamya ekitongole kino (board of directors) ak'abantu 7, kuliko omukazi omu yekka erang'ono ye, Allen Catherine Kagina ng'akatuulako nga mmemba.
Mu bifo 10 ebiddako, mulimu abakyala 4 bokka okuli; Allen Catherine Kagina ng'akulira ekitongole kino, Jennifer Kaggwa akola nga dayirekita ‘Human resource', Mary Kamuli Kuteesa dayirekita w'ebyamateeka ne Ednah Rugumayo dayirekita ‘Corporate Services'.
9 Ekitongole ekirungamya amasannyalaze okuva lwe gakolebwa okutuuka eri omuntu agakozesa ekiyitibwa Electricity Regulatory Authority (ERA); Kino kikulemberwa (ERA) Ziria Tibalwa. Ebifo 5 ebiddako birimu abakyala 2 era nga bano bammemba ku kakiiko akafuga ekitongole kino.
Kuliko; Ambasada Joan Rwabyomere ne Dr. Sarah Wasagali Kanaabi. 10 Petroleum Authority of Uganda; Ssentebe w'akakiiko akafuga ekitongole kino ye Dr. Jane Mulemwa. Ku kakiiko kw'atuula, kuliko abakyala abalala 2 nga bammemba okuli; Dr. Immaculate Nakimera ne Doreen Kabasimbi Wandera.
Bammemba abalala 5 basajja. Ku kakiiko akaddukanya ekitongole kino akaddako, kuliko omukyala omu Peninah Ahebwa nga y'amyuka akulira ekitongole kino. Mu ngeri eno, ku bakulembeze abakulu 6 mu kitongole kino, kuliko omukyala omu yekka. 11 Ekitongole kya Uganda National Oil Company;
Akikulira ye Dr. Josephine Wapakabulo. Mu bifo 6 ebimuddirira, kuliko abakyala 2 bokka okuli; Proscovia Nabbanja ng'ono akola nga ‘Chief Operating Officer-Up stream' ne Catherine Tumusiime nga ‘Chief Human Resource officer'. Akakiiko akafuga ekitongole kino kaliko ebifo 7 nga ku bino 3 bye by'abakyala.
Bano batuula ku kakiiko nga bammemba, okuli Eng. Irene Paula Batebe, Grace Tubwita Bagaya ne Stella Marie Biwaga.
12 Yunivasite ya Busitema; Ekulirwa mukyala nga ye Prof. Mary Jossy Okwakol. Ebifo ebibiri ebiddako okuli ekya eky'amyuka cansala n'ekyomuwandiisi wa yunivasite birimu basajja. Ku kakiiko ka yunivasite ak'abantu 23, kuliko abakazi 5 bokka okuli; Rosemary I. Mutyabule, Mercy Mugoowa, Professor Mary. J.N Okwakol, Dr. Alice Nakiyemba ne Peace Manake.
13 Minisitule y'abakozi n'ebyentambula; Ekulirwa Eng. Monica Ntege Azuba era ng'oggyeeko ono, omukyala omulala ali mu bifo 5 ebikulu mu minisitule eno ye Josephine Onya era ng'akola nga ‘Under Secretary'. Ebifo ebisigadde okuli ekya minisita omubeezi ow'abakozi, minisita omubeezi ow'ebyentambula n'omuwandiisi ow'enkalakkalira bonna basajja


text:
NGA gavumenti eri ku kaweefube w'okulwanyisa ekirwadde kya Covid-19 n'okulaba nga buli munnayuganda afuna masiki entuufu,aba kampuni ya Jude Colour Solution batandise omulimu ogw'okukola n'okufulumya masiki oluvannyuma lw'okufuna olukusa okuva mu kitongole kya UNBS ekivunanyizibwa mu kulondoola omutindo gw'ebintu ebitundibwa mugwanga.
Henry Zimbe omwogezi wa kampuni eno ategeezeza nti bafunye n'abakugu okuva mu minisitule yebyobulamu ababalambude era ne basiima n'omulimu gwe bakola era ne babawa n'ebiragiro kubutya bwezirina okulabikamu.
Zino zirina okubeera n'emibiri ebiri nga munda mulimu akasengejja amalusu omwandiyise akawuka ate nga n'omuntu asobola okugikozesa nagyooza buli lwamala okugyambala.
Ekirungi kya masiki zino zisobola okukozesebwa ebbanga eddene naye nga buli lunaku omuntu olina okusooka kugigolola okusobola okuta obuwuka bwonna.
Kyoka binno obikola akasengeja okajeemu nokazaamu oluvanyuma lwokwooza masiki eri nogigolola bulungi.


text:
Kitalo! Abafumbo babiri bafiiridde mu kabenje e Kisoro
Kitalo!
Abafumbo babiri bafiiridde mu kabenje bwebabade bagenda ku mbaga eri ‘scientific’ mu Disitulikiti y’e Kisoro. Hillary Namanya, nga Programs Manager wa Rukundo International, ekitongole ky’obwannakyewa mu Disitulikiti y’e Kabale ne Mukyala we Barbra Natukunda bebafiiridde mu kabenje olunaku lw’eggulo ku ssaawa kumineemu n’ekitundu e Kagano ku luguudo lwa Kabale – Kisoro mu Ggombolola y’e Kanaba oluvannyuma lw’emotoka mwebabadde batambulira ekika kya Toyota Mark II nnamba UAG 044M okuggwa neyevulungula.
OC Traffic owa Poliisi y’e Kisoro William Tumuhairwe agamba nti Natukunda ye yabadde avuga nalemererwa okuweta ekkoona mu ttawuni y’e Kagano.
Bano babadde bagenda ku mbaga ya mukwano gwabwe Nelson Yumvirusaba ne Mukyala we Rachael Guhirwa ku kyalo Gisha mu Ggombolola y’e Murora.
Leave a Reply
You must be logged in to post a comment.